ГЕОРГ ВИЛХЕЛМ ФРИДРИХ ХЕГЕЛ

УВОД У ИСТОРИЈУ ФИЛОЗОФИЈЕ

- историја филозофије излаже нам низ племенитих духова, галерију хероја мисаоног ума који су, благодарећи снази тога ума, продрли у суштину ствари, природе и духа, - у суштину самога бога, и тако су успели да својим радом стекну највеће благо, благо умнога сазнања.

- ове творевине мишљења, посматране са историјског становишта, јесу, како изгледа, ствар прошлости и леже с оне стране наше стварности. У ствари, пак, ми по ономе што јесмо у исто време историјски смо. 

- али ово предање није домостојитељка која само верно чува оно што је добила и одржава га и преноси на потомство у неизмењеном облику; - као што ток природе у бесконачној променљивости и живости својих облика и форми стално остаје код истих првобитних закона и нимало не напредује. Оно није неки непокретни кип од камена, већ је нешто живо што расте као нека моћна река која све више надолази што је даље продрла почев од свога извора.

- садржину овог предања сачињава оно што је произвео духовни свет, и општи дух никад се не зауставља. 

- мисао која је суштински мисао јесте по себи и за себе, јесте вечна. Оно што је истинито садржи се само у мисли, истинито је не само данас и сутра, већ изван свих времена; а уколико се налази у времену истинито је увек и у свако доба. Па како је онда могуће да свет мисли има историју? У историји се излаже оно што је променљиво, што је ишчезло, што се изгубило у тами прошлости, оно чега више нема. Међутим, истинита, нужна мисао, - и ми само са таквим мислима имамо овде посла, - није подложна никаквој промени.

- човек жели да има општи преглед о једном пределу који потом губи из вида када пође у његове поједине делове. У ствари, поједини делови имају своју изванредну вредност на основу свога односа према целини. Нигде није то случај тако као код филозофије и потом код њене историје. Јер на први поглед историја изгледа као неки низ случајних догађања који долазе један за другим. Свака чињеница стоји изолована за себе; њихова повезаност се показује само у погледу времена. 

- желим да кажем понеколико уводних речи једино о следећим питањима. Прво питање односи си се на дефиницију историје филозофије; треба одредити њено значење, њен појам и њену сврху. Из тога ће произаћи све што се тиче метода њеног обрађивања.

- на другом месту мора се ближе одредити појам филозофије и на основу њега утврдити шта треба издвојити из бесконачног градива духовне образованости народа и из њених многобројних страна, па све то искључити из историје филозофије.

- из појма самог предмета који је обухваћен претходним двема тачкама мора осим тога да се покаже пут који води трећем питању, наиме питању које се односи на општи преглед тока ове историје и на његову поделу на нужне периоде.

Појам историје филозофије

- прва мисао која нам у погледу историје филозофије може пасти на ум састоји се у томе да се можда у самом њеном предмету скрива нека унутрашња противречност. Јер филозофија има намеру да сазна оно што је непроменљиво, вечно, што је по себи и за себе. Њена сврха јесте истина. Међутим, историја приповеда о таквим стварима које су у једно време постојале, док су у друго доба ишчезле, при чему су биле потиснуте неком другом ствари. 

- одмах се јасно види да наведена противречност не би могла да се односи на ону спољашњу историју, већ само на унутрашњу историју, на историју саме садржине.

- и друге науке имају, као религија, своју спољашњу историју, исто тако и филозофија; - она има историју свога постојања, ширења, процвата, пропадања и поновног оживљавања, историју својих учитеља, усавршитеља, такође својих противника, исто тако историју спољашњих односа, чешће према религији, каткад и према држави. 

- у историји филозофије не показује се нити непрекидно трајање неке једноставније садржине без додатака нити само ток неког мирног додавања нових блага уз већ стечено; напротив она, како изгледа, пружа само призор промена целине које се стално обнављају и чију заједничку везу не сачињава више чак ни прост циљ: штавише сам апстрактни предмет, умно сазнање, јесте оно што ишчезава, и зграда науке мора напослетку да дели са тим празним местом претензију филозофије и њено таштим постало име.

- већ на први поглед изгледа наиме да се задатак историје састоји у томе да излаже случајне догађаје из живота разних времена, разних народа и појединаца, - случајне делом по њиховом временском реду делом по њиховој садржини. 

- према томе, ми одмах наилазимо на врло уобичајено схватање историје филозофије, наиме, да се њен задатак састоји у томе да опширно исприча о филозофским мнењима како су у времену поницала и како су се у њему представљала.

- ако би историја филозофије само излагала неку галерију мнења – мада о богу, о суштини природних и духовних ствари, - она би представљала једну сасвим сувишну и досадну науку, па било да се наведу још толике корисности које би се могле извући из таквог кретања мисли и из такве учености.

- мнење је субјективна представа, произвољна мисао, уображење које може бити код мене овакво или онакво, а код другога може бити другачије, - једно мнење је моје, оно не представља неку у себи општу мисао која је нешто по себи и за себе. Филозофија, међутим, нема у себи никаквих мнења, - никаква филозофија мнења не постоји. Чим неко, - па чак и када је то неки историо-писац филозофије – говори о филозофским мнењима, одмах се види да је лишен основног филозофског образовања. Филозофија је објективна наука истине, наука њене нужности, појмовно сазнање, а не неко мнење, нити неко испредање мнења.

- шире, право значење такве представе јесте, сем тога, да оно о чему стичемо сазнање јесу само мнења. Акценат је стављен на реч мнење. Оно што стоји насупрот мнењу јесте истина. Истина је оно пред чим мнење ишчезава.

- када наиме бацимо поглед на такву разноврсност многих мнења, западамо у недоумицу за који од њих треба да се одлучимо. Тада видимо да су се у погледу многих материја које човека привлаче и чије нам сазнање филозофија жели да прибави бварали чак и највећи умови, јер су их други умови оповргли. 

- различитост филозофских система се сматра за врло озбиљан, прави разлог против оне озбиљности коју филозофи придају своме послу, - за оправдање тврђења да се филозофијом не треба бавити, и чак за необориву инстранцију о узалудности сваког покушаја учињеног у циљу да се задобије филозофско сазнање истине. Али, чак ако би се признало да филозофија може бити реална наука и да ће једна филозофија бити заиста истинита, онда се поставља питање: а која? По чему је можемо познати? Свака од њих уверава нас да је управо она истинита.

- догађа се, дабоме да се појави нека нова филозофија. Та нова филозофија тврди да остале филозофије немају никакве вредности. Додуше, свака се филозофија јавља полажући право на то да су њоме раније филозофије не само оповргнуте већ да је њихов недостатак отклоњен и да је најзад пронађено оно што је право.

- да постоје и да су постојале различите филозофије, то је свакако једна довољно утврђена чињеница. Међутим, истина је једна.

- филозофије, ма како да се разликују, ипак имају ту заједничку особину што представљају филозофију. Према томе, ко би студирао неку филозофију или би је имао он би тиме ипак имао филозофију. Оно изговарање и резоновање које се чврсто држи искључиво чисте разлике, те услед гађења или из страха од посебности у којој је остварено нешто опште не желе да схвате или признају ту општост, - ја сам на другом месту упоредио са оним болесником коме је лекар препоручио да једе воћа и коме нуде трешња или шљива, али их он услед неког цепидлачења разума не узима наводећи као разлог то што ниједан од тих плодова није воће већ је један од њих трешња, други шљива.  

- малопре наведени став који гласи да је истина само једна још је апстрактан и формалан. У дубљем смислу он је полазиште, а циљ филозофије јесте: да ту истину сазна, али да је у исто време сазна као извор из којег једино произлази све остало.

- ради овог сазнања морамо разматрати неколико апстрактних појмова који су као такви сасвим општи и сувопарни. То су ова два појма: појма развића и појам конкретности.

- да бисмо схватили у чему се састоји развиће морамо разликовати два разна стања. Једно од тих стања познато је под именом дар, моћ, биће по себи. Друго пак стање јесте самостално биће, стварност. (оно што је код Аристотела потенција и ентелехија).

- свако сазнање, учење, свака наука, чак свако делање није усмерено ни на шта друго до ли на то да се оно што је унутрашње, што је посеби, извуче из себе и да се опредмети.

- ступати у егзистенцију значи променити се и при том остати једно исто. Оно што је по себи регулише ток. (размисли о бити и мислити једнакости). Биљка се не губи у чистој неизмерној промени. Тако је у клици биљке. На клици се не може ништа видети. Она има нагон да се развије, она не може издржати да постоји само по себи. Клица хоће да произведе саму себе, да се врати самој себи. Она излази и враћа се у себе.

- иста је ствар и са духом.

- када је реч о развићу може се поставити питање: шта се развија? Шта је апсолутна садржина? Развиће је формална делотворност, без садржине, - мисли се. Дело пак нема неке друге одредбе него делотворност. Биће по себи и самостално биће јесу моменти делотворности; дело јесте то да у себи садржи такве различите моменте. Али, дело је при томе суштински једно; и то једно јесте оно што је конкретно. Није конкретно само дело, већ и оно што је по себи, субјекат делотворности који почиње. Ток развића је такође садржина, сама идеја. Постоји једно и неко друго и обоје су једно; то је треће, - једно је у другоме код сама себе, не изван себе.

- мада цвет има различите квалитете, као што су мирис, укус, облик, боја, итд. ипак је он један. 

- плод развића је један резултат кретања. Али уколико је он само резултат једнога ступња утолико је он тада као врхунац тога ступња у исто време полазиште једног другог ступња развића и његово прво. (овај принцип треба применити на разумевање историје филозофије, исто као и на принцип сазнавња)

- филозофија пак за себе јесте сазнање овог развића, и као само појмовно мишљење она је то мисаоно развиће. Уколико је више то развиће напредовало утолико је филозофија савршенија.

- ја сада тврдим да је редослед система филозофије у историји исти као редслед у логичком извођењу појмовних одредаба идеје. Ја тврдим ово: када се основни појмови система сасвим очисте од онога што се односи на њихово спољашње уобличење, на њихову примену на посебности и томе слично, онда се добијају различити ступњеви одредбе саме идеје у њихоме логичкоме поступку.
- проучавање историје филозофије јесте проучавање саме филозофије, што уосталом друкчије и не може бити.

- целина филозофије представља један у себи нужан, доследан развој; он је у себи рационалан, детерминиран својом идејом. Са уласком у филозофију случајност мора да се напусти.

- свака филозофија је била нужна и да је још таква, ниједна дакле није пропала већ су се све у филозофији одржале афирмативно као моменти једне целине.

- сваки је принцип извесно време владао; када је потом у тој форми изведена целина схватања света, - то се зове један филозофски ситем.

- иако је историја, у њој немамо посла са нечим ишчезлим. Садржине те историје чине научни производи ума; они пак нису нешто пролазно.

шније и најапстрактније; идеја је код њих најмање одређена, оне се држе само у општостиа, нису испуњене.

- идеја у најновијој филозофији јесте најразвијенија, најбогатија и најдубља.
- не смемо кривити друге филозофије, јер оне једноставно нису имале сазнање.

- као што у логичком систему мишљења, свако његово уобличење има своје место на коме једино важи, па благодарећи даљем напредовању развића спада на ступањ једног подређеног момента; тако и свака филозофија представља у целини један такав нарочити ступањ развића и поседује своје одређено место на коме има своју праву вредност и свој значај.

- нека ранија филозофија није у стању да задовољи дух у коме живи један дубље одређени појам.

Однос филозофије према осталим областима

- обично се каже да треба размотрити политичке прилике, религију, итд., зато што су оне имале велики утицај на филозофију свога времена и што филозофија исто тако врши утицај на њих. Али, ако се задовољимо таквим категоријама као што је ''велики утицај'': онда се између њих успоставља извесна спољашња повезаност и полази се са становишта да су оне свака за себе самосталне.

- пре свега треба приметити да је потребан известан ступањ духовне образованости једнога народа да би се уопште филозофирало.

- ма како да је филозофија као мишљење, поимање духа једнога времена априорна: ипак је она у суштини такође резултат; мисао резултира, произведена је, она се састоји у живости, делотворности самопроизвођења.

- филозофија се јавља у једно доба у коме се дух једног народа радом ослободио равнодушне тупавости првог природног живота, исто онако као и становишта страсног интересовања, тако да би се истрошила та његова усмереност на оно што је појединачно; док превазилази свој природни облик, од прелази од своје реалне моралности, снаге живота на размишљање, поимање.

- дух бежи у просторе мисли, и насупрот стварноме свету он себи изграђује једно царство мисли.

- филозофија почиње са пропадањем једног реалног света.

- филозофија је потпуно идентична са својим временом. Отуда она не стоји изван свога времена, она представља знање о супстанцијалности свога времена. Исто тако ниједан индивидуум као син свога времена не стоји изнад тога свога времена; нико уистинu не може да изађе из свога времена, као што не може да изађе из своје коже. Па ипак, са друге стране, филозофија стоји у погледу форме изнад свога времена, јер као мишљење о ономе што представља супста-нцијални дух њеног времена она га чини својим предметом.

- у ближем сродству са историјом филозофије стоји историја осталих наука и образованости, а нарочито историја уметности и религије, и то делом по своме елементу делом по својим предметима.

- што се тиче посебних наука, сазнање и мишљење јесу заиста њихов елемент као и елеменат филозофије. Али њихови предмети су пре свега коначни предмети и појаве. Нека збирка знања о тој садржини искључена је сама собом из филозофије: филозофије се не тичу ни та садржина нити таква форма.

- у почетно доба образованости ми чешће наилазимо на мешавину од филозофије и опште образованости.

- као што је ова прва област била уопште сродна са филозофијом на основу формалног, самосталног сазнања, тако је религија додуше садржином у супротности према овом првом методу и тој првој области, али управо у погледу садржине она је сродна са филозофијом. Њен предмет није нешто земаљско, световно, већ оно што је бесконачно. Са уметношћу и пре свега са религијом филозофији је заједничко то што њену садржину сачињавају сасвим општи предмети.

- филозофија стоји са религијом на истоме месту, има исти предмет; општи, по себи и за себе постојећи ум; дух полаже право на то да тај предмет себи присвоји, као што се то дешава у религији у молитви и култу. Али форма у којој се она садржина постоји у религији разликује се од форме у којој је она дата у филозофији; и због тога је историја филозофије нужно различита од историје религије. Молитва је само: мислити на тај предмет; филозофија жели да то измирење извши путем мисаоног сазнања, јер дух жели да његову суштину прими у себе. Филозофија се односи према своме предмету у форми мисаоне свести; религија не на тај начин.

- од двеју области, сродних са филозофијом, једна је, да би се могла уврстити у филозофију, имала за нас овај недостатак: што је, утонувши као самостално гледање и мишљење у коначни материјал, имала као чежња за сазнањем коначнога заједничко са филозофијом не садржину већ само формалан, субје-ктивни моменат; - друга област, религија: што је са филозофијом имала само заједничку садржину, тај објективни моменат, док самостално мишљење није њен битни моменат, већ јој је предмет дат у сликовитој форми или историјски. Филозофија захтева јединство, прожетост оба момента.

- нешто треће изгледа да уједињује оба та момента; то је популарна филозофија. Она има посла са општим предметима, филозофира о богу и свету; и тада је мишљење такође запослено да сазна такве предмете. Али и ту филозофију морамо оставити на страну. Цицеронови списи могу се уврстити у њу; то је једно филозофирање које има своје место, у њему се казују изврсне ствари.

- та филозофија има један недостатак. Оно највише на шта се човек позива састоји се у томе што је њега у људе усадила природа. Извор су срце, нагони, склоности, наше природно биће, моје осећање за оно што је право, о богу. Садржина је у облику који је само неки природан лик. У осећању ја имам све, али се у митологији такође налази сва садржина; али ни у осећању ни у митологији она се не налази на истинит начин. Закони, религијска учења јесу оно у чему та садржина постаје свесна на одређенији начин; у осећању је самовоља субјективнога још помешана са садржином.

- после онога што је речено општи одговор гласи: филозофија почиње онде где се опште схвата као свеобухватно биће или где се биће схвата на неки општи начин, где се појављује мишљење о мишљењу. Па где се то договдило? Где је то почело? То је историјска страна питања. Мишљење мора да се осамостали, да у својој слободи доспе до егзистенције, да се ослободи онога што је природно и да изађе из утонулости у опажање. Мишљење мора као слободно да иде у себе; тиме је постављен свест о слободи.

- један народ који има ону свест о слободи заснива свој живот на томе
 принципу. Законодавство, целокупно стање народа, има свој основ једино у појму који дух себи ствара о себи, у категоријама које он има. 
- та слобода почиње само онде где самосталан појединац као појединац зна за себе као нешто опште, за нешто суштинско, где као појединац има бесконачну вредност: или онде где је субјекат задобио свест о личности, дакле где он полаже право на то да има вредност сам за себе.

- дух се, додуше, рађа на Истоку, али однос је још увек такав да субјекат не постоји као личност већ се појављује у објективној супстанцијалности као негативан и пропадајући. Најузвишеније до чега индивидуалитет може доспети, вечно блаженство, замишља се као нека утонулост у супстанцију, као неко губљење свести и дакле као ишчезавање разлике између супстанције и индивидуалитета, те дакле као уништење. Према томе, настаје неко недуховно стање, уколико најузвишенији моменат тога стања јесте несвесност.

- не постоји свест нити морал; постоји само природан поредак који омогућује да са оним што је најгоре постоји такође најузвишенија племенитост.

- из тога излази да ту не може бити никаквог филозофског сазнања. За то је потребно знање о супстанцији, о општем које је предметно, - које, уколико га ја замишљам и развијам, остаје предметно за себе; тако да у супстанцијалноме ја у исто време имам своју одредбу, у њему сам афирмативно одржан, - тако да то нису само моје субјективне одредбе, мисли, већ да су то, као што су моје мисли, исто тако мисли о ономе што је објективно, супстанцијалне мисли.

- права филозофија почиње на Западу. Тек на Западу рађа се ова слобода самосвести, природна свест тоне у себе и са тим дух силази у себе.

- ми видимо да се у Грчкој развија реална слобода, али уједно још у одређеној форми, скопчана са једним ограничењем, пошто су још постојали робови и државе су биле условљене ропством.

Подела, извор и метод

- ми, дакле, уопште узев имамо две филозофије: грчку и германску. Што се тиче германске филозофије, морамо разликовати два доба: време када се филозофија формално појавила као филозофија и период образовања и припремања за савремено доба. Германску филозофију можемо почети тек онде где се она појављује у нарочитој форми као филозофија. Између првог периода и новијег доба пада, као средњи период, оно превирање једне нове филозофије које се, с једне стране, одржава у супстанцијалној суштини, не доспевајући до форме; с друге стране, изображава мисао као чисту форму неке претпостављене истине док та мисао не упозна поново себе као слободан основ и извор истине.

ИМАНУЕЛ КАНТ

- становиште  Кантове филозофије састоји се у тврђењу да је мишљење својим закључивањем доспело дотле да себе схвати у самом себи као апсолутно и конкретно, као слободно, као оно што је последње. Мишљење је схватило себе тако да је оно у себи све у свему.

- ово у себи конкретно мишљење схваћено је као нешто субјективно.

- оно што је истинито у Кантовој филозофији састоји се у томе што је мишљење схваћено као у себи конкретно, као оно што одређује само себе; тако је слобода призната.

- Имануел Кант родио се године 1724, у Кенигсбергу, где је у почетку студирао теологију, а године 1755. наступио је као академски наставник: године 1770. постао је професор за логику, а године 1804. дванаестог фебруара умро је у Кенигсбергу; из Кенигсберга целог живота није никуд одлазио.

- општи смисао Кантове филозофије састоји се у тврђењу да се такве одредбе као што су општост и нужност не налазе у опжању, као што је то доказао Хјум; оне, према томе, имају други један извор, различан од опажања, и тај њихов извор јесте субјекат, Ја у мојој самосвести.

- проучавати моћ сазнања значи: њу сазнати. Овај захтев, дакле, састоји се у следећем: треба сазнати моћ сазнања пре него што се сазнаје, то је исто пливати пре него што се уђе у воду.

- трансценденталну филозофију Кант дефинише тако што тврди да то није нека филозофија која помоћу категорија превазилази своју област, већ која показује изворе онога што може постати трансцендентно; тај се израз односи само на изворе таквих одредаба, а тај извор јест свест.

- ми нећемо посматрати одредбе у њиховом објективном смислу, већ само уколико је мишљење извор таквих синтетичких веза; трансценденталност се састоји у томе што такве одредбе треба показати у субјективном мишљењу.

- од ове људске моћи сазнања Кант разликује још оно што је по себи, ствар-по-себи; тако да су ипак она општост и нужност у исто време само субјективни услов сазнања, тако да ум својом општошћу и нужношћу ипак не доспева до сазнања истине.

Теоријски ум. Кант поступа у своме послу психолошки, то јест историјски; он исцрпно разматра главне форме теоријске свести. Прво је опажање, оно што је чулно; друго разум; треће ум. О томе прича он сасвим опширно, тумачи га сасвим емпирички, не развијајући га из појма.

Критика практичког ума. Oно што је прво у Кантовој филозофији била је то интелигенција, оно што је теоријско. Друга ствар јесте оно што је практично, природа воље, оно што представља принцип воље.

- као практичан, ум је независан у самом себи; као морално биће човек је слободан, узвисио се изнад сваког природног закона и сваке појаве. Као што је теоријски ум имао у себи категорије, априорне одлике, тако је и практични ум имао у себи морални закон уопште, чије ближе одредбе сачињавају појмови дужности и права, онога што је дозвољено и онога што није дозвољено.

- што се тиче воље Кант разликује нижу и вишу моћ пожуде. Овај израз није незгодан. Нижу моћ пожуде сачињавају прохтеви, склоности, итд; виша моћ пожуде јесте воља као таква, која није усмерена на спољашње, појединачне сврхе, већ на опште сврхе. Сада се поставља питање: шта је принцип воље? Чиме треба да се човек руководи у својим радњама? У одговору на ово питање наводили су се свакојаки принципи, као што су благонаклоност, срећа, итд. сви материјални принципи делања своде се на нагоне, на срећу. Али оно што је по себи умно чисто је формално, и састоји се у томе што оно што треба да важи као закон мора бити такво да се може замислити као опште важеће законодавство; тако да се оно не укида, ако се замисли као такво. Сва моралност радње почива уверењу да се она обавља са свешћу о закону и ради закона, и то из поштовања према њему и према самом себи, а са ускраћивањем онога што нас чини срећним.

- једна велика, врло важна одредба Кантове филозофије састоји се у томе што је Кант оно што за самосвест има суштину, што важи као закон, као оно што је по себи, вратио у њега самог. Пошто човек трага за овом и оном сврхом по којој треба да оцењује свет или историју, шта је онда оно што он при том треба да усвоји као крајњу сврху? Међутим, за вољу не постоји никаква друга сврха до оне која је узета из ње саме, сврха њене слободе. Велики је напредак учињен тиме што је постављен тај принцип, што слобода представља онај највиши стожер око којег се човек креће, тај највиши врх којем не импонује ништа: тако да човек не признаје ништа, никакав ауторитет уколико је он усмерен против његове слободе.

- за одредбу дужности Кант није имао ништа друго до форму идентитета, непротивречења самом себи, што представља поставку апстрактног разума. Бранити своју отаџбину, унапређивати срећу неког другог, то је дужност, не због њене садржине, већ зато што је то дужност: као што је код стоичара оно што је замишљено истинито због тога што је замишљено и уколико је замишљено.

- у практичном уму први постулат је слободна воља за себе која се опредељује; али то конкретно је још увек апстрактно. Други и трећи постулат јесу форме које подсећају на то да је воља у вишем смислу конкретна. Ја сам као посебни индивидуум такође посебна воља; тако се овде оно што је конкретно састоји у томе што су моја особена воља и општа воља идентичне, или што сам ја моралан човек. Треће је највиша конкретност, појам слободе свих људи; тако да природни свет треба да се налази у хармонији са појмом слободе. 

- моралност је борба и састоји се у одређивању онога што је чулно оним што је опште; борба може постојати само ако чулна воља још није у складу са општом вољом. На тај начин морална воља представља само један налог; на томе Кант заснива постулат бесмртности душе.

- други постулат је постулат бога. Воља има према себи цели свет, целину чулности. Ум настоји на јединству обеју страна; природа, свет треба да је у хармонији са умном вољом, са оним што је добро. Идеја моралног закона је добро као крајња сврха света; али пошто је он формалан, те дкале за себе нема никакве садржине, то стоји насупрот нагонима и склоностима једне субјективне – и једне спољашње самосталне природе. Противречност између њих Кант изми-рује у највишем добру у којем је природа саобразна уму.

- ови постулати не изражавају ништа друго до бесмислену синтезу различитих момената који су у сваком погледу противречни; они представљају ''гнездо'' противречности. На пример, бесмртност душе је постулирана због несавршене моралности; циљ, савршенство јесте оно што укида саму моралност као такву. Исто тако ствар стоји са другим циљем, наиме хармонија између онога што је чулно и онога што је умно укида моралност исто тако; јер моралност се састоји управо у тој супротности ума према чулности.

- практични ум, дакле, где самосвест сматра себе за оно што је по себи, насупрот теоријском уму у којем је за њега предметно суштаство оно што је по себи, исто тако не доспева до неког јединства и стварности саме по себи.

Критика моћи суђења. Преостаје још трећа страна у Кантовој филозофији, и ту се јавља захтев онога што је конкретно, у њој је идеја овога јединства постављена не као нека трансцендентност, већ као нешто садашње – идеја моћи суђења.

- већ је Аристотел посматрао природу као да је сврховита у самој себи, то јест као природу по себи у којој постоји vous, разум, оно што је опште, тако да у нераздвојном јединству једно јесте моменат другога. Срвха је појам који је иманентан, не спољашња форма и апстракција, у односу према неком матери-јалу који лежи у основи, већ она је појам који прожима, тако да све што је посебно јесте одређено самим тим општим.

- принцип рефлектирајуће моћи суђења представља двоструку сврховитост у себи: то оцењивање је естетичко, и телеолошко; она сврховитост је субјективна сврховитост, ова је објективна.

- естетички јесте такав један суд о сврховитости објекта који се не заснива ни на којем постојећем појму о предмету нити њему производи икакав појам. Леп јесте сваки онај предмет чија се форма оцењује као основ задовољства на представи таквог једног објекта, - прва паметна реч изречена о лепоти: оно што је чулно јесте један моменат лепога; осим тога оно мора да изрази оно што је духовно, појам.

- узвишеност се састоји у стремљењу да се једна идеја прикаже чулно, при чему се у исто време приказује неприкладност, немогућност схватања идеје помоћу онога што је чулно.

- овде у естетичкој моћи суђења постоји непосредно јединство између онога што је опште и онога што је посебно; јер оно што је лепо састоји се управо у томе беспојмовном непосредном јединству. Кант ставља то јединство у субјекат; и оно је нешто субјективно, или, боље речено, нешто ограничено: и као естетичко оно је чак ниже, уколико наиме не представља појмљено јединство.

- други начин подударања у објективној и материјалној сврховитости јесте теле-олошко посматрање природе, које се састоји у томе што се у органским прои-зводима природе посматра непосредно јединсто појма и реалности као предметно, - природна сврха која у својој општости садржи оно што је посебно, а у својој посебности род. Природне производе ми посматрамо телеолошки, не споља, већ према унутрашњој телеологији.

ФИХТЕ

- Фихтеова филозофија представља довршење Кантове филозофије.

- Јохан Готлиб Фихте родио се 19. маја 1762. године у Раменауу код Бисофсве-рда у Оберлаузицу, студирао је у Јени; у Швајцарској је био домаћи учитељ. Написао је један спис о религији, који је написан у Кантовим изразима, услед се једно време веровало да је то неко Кантово дело.

- године 1793. њега је позвао Гете у Јену за професора филозофије; али он је то место напустио године 1799. и то због једне невоље у коју је запао због свога списа ''О основу наше вере у божански поредак у свету''. У Јени је Фихте издавао један журнал; један чланак, који је написао други, оцењен је као атеистички. Фихте је умео да ћути. Влада је хтела да поведе истрагу. Фихте написа једно писмо претеће садржине; Гете је на то рекао да ниједна влада не сме дозволити да јој се прети. После тога Фихте је неко време давао приватне часове у Берлину, године 1805. постао је професор у Ерлангену, а године 1809. у Берлину, где је умро 27. јануара 1814. године. 

Првобитна Фихтеова филозофија

- Фихте је одстранио ону ману Кантове филозофије, наиме Кантову непроми-шљену недоследност, услед које целокупном његовом систему недостаје спекулативно јединство. Оно што је Фихте схватио јесте апсолутна форма, или апсолутна је форма управо самостално биће, апсолутна негативност, не поједи-начност, већ појам појединачности, па тиме појам стварности. Фихтеова филозо-фија је изграђивање форме у себи и, што је нарочито важно, она представља доследније излагање Кантове филозофије.

- Фихтеови први списи потпуно су кантовски. И сам Фихте није најпре сматрао своју филозофију ни за шта друго до за доследно и систематско усавршење Кантове филозофије.

- потреба за филозофијом повећала се тада у том смислу што а) апсолутну суштину не треба више замишљати као ону непосредну супстанцију која нема на самој себи разлике, реалитета, стварности. Против ове супстанције увек се бунила, делом, самосвест која у њој не налази своје самостално биће и која је, према томе, осећала да јој нема њене слободе: делом је та суштина, замишљена предметно, захтевала неко самосвесно, лично суштаство, делом неко живо, самосвесно, стварно које није затворено само у апстрактну метафизичку мисао. б) као самосвест, тако свест за коју постоји друго. Та свест захтевала је, са своје стране, моменат предметне стварности, биће као такво у које би мисао морала прећи, истину у предметном одређеном бићу. Овај појам који је непосредно стварност, и та стварност која је непосредно свој појам, јесте Ја, и то тако да не постоји нека трећа мисао о том јединству, нити да постоји неко непосредно јединство које не би имало у себи разлике, то јест одвојености; то Ја јесте само по себи саморазликовање супротности. Оно чиме се Ја разликује од простоте мишљења и чиме оно разликује то друго, исто је тако непосредно за њега, са њим је једнако или од њега није различно. Тако Ја јесте чисто мишљење; или, оно је прави синтетички суд а приори, како га је Кант назвао.

- апсолутни појам, или по себи и за себе постојећа бесконачност јесте оно што треба да се у науци изложи, и чије разликовање мора да се изложи само од себе. Уопште ништа друго не егзистира осим Ја; и Ја постоји зато што постоји: оно што постоји постоји само у Ја и за Ја.

- велико преимућство и важност Фихтеове филозофије састоји се у томе што је он утврдио да филозофија као наука мора бити заснована на оном највишем основном ставу из којег су све одредбе нужно изведене.

- као што Кант излаже сазнавање, тако Фихте излаже знање. Фихте изражава задатак филозофије тако што тврди да она представља науку о знању. Свест зна, у томе се састоји њена природа; филозофско сазнање јесте знање о томе знању.

- предмет филозофије јесте знање; оно је исто тако полазиште, опште знање. То је Ја, оно је свест; Ја је основ, полазиште. Фихте, међутим, није схватио овај принцип као идеју, већ га је схватио још у свести о ономе што ми производимо као знање, па га је задржао у облику субјективности.

- у својој филозофији Фихте полази од уверења да филозофија мора поћи од једног апсолутно неусловљеног, сигурног основног става, од нечега што је у обичном сазнању несумњиво извесно.

- Картезијус је почео овако: Cogito, ergo sum; ја мислим, дакле, ја постојим. Постојање нашега Ја није неко мртво биће, већ конкретно, највише биће, то јест мишљење. Мишљење је делање; ово делање, замишљено као једно, као само-стално биће, јесте Ја. Ја јесте апстрактно знање, знање уопште.

- не треба да се на основу тога Ја утврди само биће мишљења, већ и његов даљи систем. Декарт полази од ја; осим тога ми поседујемо, то јест налазимо у себи још друге мисли, на пример мисао о богу: после тога Декарт прелази на природу итд. Фихте је покушао да изгради једну филозофију, тако рећи, потпуно из једног комада. Филозофију, наиме, у коју се не би примило ништа из спољашњег искуства.

- највиши основни став непосредан је, није изведен; он треба да је извесан сам за себе, а то је једино Ја. Ја могу у све да сумњам, од свега могу да апстрахујем; само од Ја не могу да апстрахујем. Ја јесте извесно, али филозофија жели оно што је истинито.

- то Ја смо упознали такође код Канта у његовој трансценденталној аперце-пцији: Ја јесте извор категорија и идеја, оно је оно што спаја. Све представе, све мисли јесу такве синтезе, - разноврсност синтезирана мишљењем.

- Фихте дефинише филозофију као вештачку свест, као свест о свести, тако да ја имам свести о ономе што моја свест ствара.

- путем анализе Фихте раставља Ја на три основна става, из којих треба да се развије целокупно знање.

- први став мора да буде прост; предикат и субјекат морају бити једнаки. Први основни став мора да буде идентичан. Тај први основни став пак, посматран изближе као основни став, разликује на себи форму и садржину, али да би био непосредно истинит сам собом, форма и садржина морају опет бити једно исто, а  он мора да буде безуслован у погледу форме и садржине. Тај први основни став значи А=А, апстрактни идентитет. Он гласи: Ја сам једнак са самим собом, Ја=Ја, тај идентитет без одредбе. Субјекат и предикат јесу садржина, а њихова веза јесте исто тако Ја. Оно што повезује и оно што се повезује морају бити једно исто; тако први основни став јесте Ја=Ја, то је свакако дефиниција од Ја. Ја јесте просто; оно није ништа друго до повезивање Ја са Ја. У овоме пак основноме ставу није, пре свега, изражена никаква разлика; у њему заиста постоје субјекат и предикат, али само за нас који о њима рефлектирамо и разликујемо их – у њему самом нема никакве разлике, никакве праве садржине. Тај основни став је апстрактан, у њему нема никакве разлике; он само формално има неку садржину: он је непотпун, јер он треба да садржи садржину. Па како онда одредба улази у њега?

- ради одговора на то питање за Фихтеа је потребно да постави други основни став; треба да се јави садржина, разлика. Тај основни став по форми је безуслован, али садржина му је условљена, јер она не припада ономе Ја. Овај други основни став, стављен испод првог основног става, гласиће: Ја супротста-вљам ономе Ја једно Не-ја; у њега се ставља заправо нешто друго, различно од апсолутне самосвести. Томе ставу припада његова унутрашња форма, веза; али садржина јесте Не=Ја, друга садржина, различна од Ја. Према томе тај став је независан – Не=Ја, као садржина, различна од Ја: или обрнуто, благодарећи форми супротстављања, која се не може извести из првог става, овде је са извођењем већ свршено. Пошто ја супротстављам ономе Ја нешто друго, то постављам себе као непостављеног; то Не-ја опет јесте објекат уопште, предмет који је против мене, оно што је негативност мене. То друго јесте оно што је друго, негативност од Ја; врло је дакле срећан, добар, и доследан израз када је Фихте то друго назвао речју Не-ја.

- уз ова два основна става придолази један трећи став у којем ја изводим ову поделу на Ја и Не-ја: синтеза оба прва става, став разлога, који је по садржини безуслован, док је други став то по форми. Овај трећи став, наиме, представља узајамно одређивање она прва два става, при чему Ја ограничава Не-ја. Ограни-чавање може за мене постојати на два разна начина. У граници се негира и једно и друго: једанпут је пасивно једно, други пут оно друго. У овом ограни-чењу 1) Ја ставља једанпут оно Не-ја као ограничавајуће а себе као ограничено, при чему Ја ставља себе као нешто чему је потребан предмет: Ја знам себе као Ја, али као одређено од стране Не-ја; ту је Не-ја делатно, Ја је пасивно. Или, 2) обрнуто: Ја јесам оно што ограничава, оно што укида друго, а Не-ја је оно што је ограничено; Ја знам себе као оно што апсолутно одређује Не=Ја, Ја јесте апсолутни узрок онога Не=Ја као таквог. Оно прво је став теоријског ума, интелигенције: оно друго је став практичног ума, воље.

- у теоријској свести ја знам себе као одређена од стране предмета; Ја јесте оно што уопште ставља, оно налази да га у томе ограничава Не-ја. Али оно је једнако са собом; отуда је његова бесконачна делатност усмерена на то да стално укида оно Не=Ја, а да саму себе производи. 

- теоријска страна јесте Ја које производи све одредбе представе, мишљења, али оно то чини несвесно; обичној свести лебди ред очима једино то да бива ограничавана; једино филозофска свест сазнаје да ја то постављам.

- колико делова негације Ја ставља у себе толико делова реалитета ставља оно у Не-ја. Према томе, оно ставља себе одређујући себе, уколико бива одређено, и бивајући одређено уколико оно себе одређује. То је први умни покушај у свету који је учињен да се категорије изведу; али то напредовање од једне одредбе до неке друге јесте само анализа са гледишта свести, а не по себи и за себе.

- утолико Ја јесте идеал=основ свих представа о предмету; свака одређеност предмета јесте једна одредба самога Ја. Али да би био предмет, он мора бити супротстављен самоме Ја: то јест одредбе које је поставило Ја јесу нешто друго, наиме Не=Ја. Ово противстављање предмета јесте реал-основ представа, Ја је такође реал-основ предмета.

- Фихте дедуцира представљање. Ја сам делатан, излазим ван; али Ја се осећа спреченим у својој делатности, наилази на неку границу, враћа се у себе. То су два супротна правца, напоље и унутра, оба се налазе у мени: ја се колебам између њих, ако желим да их измирим, онда сам ја уобразиља. Да би између њих обоје постојала одредба, граница, нешто чврсто, ја морам стално да производим границу; то је разум.

- на друго место долази практични ум. Али практични живот јесте она област где та супротност треба да се реши. Однос практичнога Ја састоји се у томе што ''оно ставља само себе као оно што одређује Не=Ја,'' – што се у њему Ја налази код мене сама.

- крајњи резултат у погледу практичног живота јесте у томе што делатност онога Ја представља неку чежњу, неко стремљење, - оно исто што и Кантово нала-гање; Фихте говори о томе сувише опширно. Фихте стоји у својој филозофији на истом становишту на којем стоји Кант у својој филозофији; оно што је последње јесте увек субјективност, она постоји по себи и за себе. Чежња јесте оно што је божанско; у чежњи ја нисам заборавио на себе: због тога је она једно тако угодно стање, Ја јесте та изврсност.

- крајњи резултат представља један ''круг'' који се никада не може решити, наиме ''што коначни дух нужно мора поставити изван себе нешто апсолутно.''

- или ми видимо Ја као апсолутно одређено само у супротности, Ја само као свест и самосвест која не излази из те супротности нити постаје дух. Ја јесте апсолутни појам који не доспева до јединства мишљења, не враћа се у ту простоту, или који у простоти нема разлике, у кретању нема мира, - стављање, чисту делатност од Ја и противстављање не схвата као једно исто. Или Ја не схвата бесконачну препреку, не схвата Не-ја; оно одређује Не=Ја, али Не=Ја остаје нешто трансцендентно, - нешто с оне стране што га као Не-ја самосвест не уме да присвоји.

- на првом месту тиме Ја задржава значење појединачне стварне самосвести насупрот општој, апсолутној самосвести, или насупрот духу, у коме оно само јесте једино моменат; јер појединачна самосвест јесте управо она самосвест која према нечем другоме остаје на супротној страни.

- на другом месту Фихте не доспева до идеје ума као савршеног, реалног јединства субјекта и објекта, или јединства између Ја и Не=Ја; то јединство код њега је један налог, као и код Канта, једна сврха, једна вера.

- пошто је на тај начин Ја фиксирано на једној страни, то од њега као тог екстрема полази сваки развој научне садржине, и дедуковање Фихтеове филозо-фије то јест сазнавање, јесте како према својој садржини тако и према својој форми, напредовање од једних одредаба на друге одредбе, које се не враћају у јединство, или напредовање преко низа коначности које немају у себи онога што је апсолутно.

------------------------------------------------------------------------------------------------ Фихте је написао такође и један ''Морал'' и ''Природно право''; али он их обрађује само као науке разума. У своме природном праву Фихте изводи, на пример, организацију државе. Та организација је, међутим, тако нешто без духа, као што је она дедукција природних ствари, и као што су били и неки француски устави; - неко формално, спољашње спајање и повезивање у којем појединци као такви важе као апсолутни, или при чему је право највиши принцип. Оно што је опште није дух, супстанција целине, већ спољашње, разумско, негативно насиље усмерено против појединаца. Држава није схваћена у њеној суштини, већ само као правно стање, то јест управо као нека спољашња веза коначнога са коначним. – Фихтеова дедукција правних и моралних појмова остаје такође у границама самосвести и грубости разума, у односу према којима Фихтеова популарна излагања о религији и моралности показују недоследности. Кант је учинио почетак да се право заснује на слободи, и Фихте такође узима у природном праву слободу за принцип; али то је, као код Русоа, слобода у форми појединачног индивидуума. То је велики почетак; али да би доспели до онога што је посебно они су морали да чине претпоставке и да их усвајају. Постоји више појединаца; главна одредба целокупног извођења државе састоји се у томе што се слобода појединаца мора ограничити општом слободом. Те две слободе увек се узајамно презиру и негирају. Затвор, окови постају све већи, уместо да се држава схвати као реализовање слободе. Наставља се са ограниченим разумом, нарочито природно право није успело; Фихте дедукује и природу уколико му је она потребна, - то је развијање без идеја.

Главне форме које стоје у вези са Фихтеовом филозофијом

- Фихтеово становиште субјективности задржало је свој нефилозофски изведени обрт и тако је било завршено у формама које припадају осећању и које су, делом, остале у оквиру Фихтеовог принципа, а делом су представљале стремље-ње да се превазиђе субјективност од Ја, мада оно за то није било способно. У субјективности, индивидуалности властитог схватања света, Ја налази своју највишу таштину, религију. Сви разнолики индивидуалитети имају бога у себи. Дијалектика је последње средство којим се човек може уздићи и одржати. Чим је за филозофску самосвест ово изречено, одмах је за општу образованост инострани интелектуали свет изгубио сваки значај и сврху. Пророчко изража-вање наводно филозофских истина припада вери, - самосвести која заиста опажа апсолутни дух у самој себи, али која не схвата себе као самосвест, већ ставља апсолутну суштину изван сазнања, с оне стране самосвесног ума.

- друга форма састоји се у томе што се субјективност извитоперила у религијску субјективност. Очајање због мишљења, због истине, због објективност и која постоји по себи и за себе, и неспособност да се постигне нека чврстина и самоделатност довели су сваку племениту душу дотле да се ослони на своје осећање и да у религији нађе нешто поуздано; то поуздано, то унутрашње спокојство уопште сачињавају религијска осећања.

- субјективност се састоји у недостатку онога што је поуздано, али у тежњи за њим, и тако остаје чежња.

- друга форма субјективитета јесте субјективитет самовоље и игноранције. Она је прихватила тврђење да највиши начин сазнања јесте непосредно знање као чињеница свести; то је угодно. Фихтеова апстрактност и њен груби разум имају нешто застрашујуће за мишљење; лењи ум примио је знању онај резултат и одрекао се свега доследног мишљења, сваке конструкције.

ШЕЛИНГ

- оно што је најзначајније, или оно што у филозофском погледу представља једино значајно превазилажење Фихтеове филозофије, извршио је најзад Шелинг. Права виша форма која се ослонила на Фихтеа јесте Шелингова филозофија.

- Фридрих Вилхелм Јозеф Шелинг, који се родио 27. јануара 1775. у Шорндорфу у Виртембергу, студирао је у Лајпцигу и Јени где се ближе упознао са Фихтеом. Од пре неколико година Шелинг је секретар Академије ликовних уметности у Минхену.

- Шелингова филозофија приступила је, пре свега, сазнању бога; и она је пошла од Кантове филозофије и, осим тога, од Фихтеове филозофије. Шелинг узима за основ Јакобијев принцип о јединству мишљења и бића, само што започиње да га ближе одреди. Конкретно се јединство, осим тога, састоји, по њему, у томе што је оно коначно исто тако није истинито као ни оно што је бесконачно, субјективна идеја исто тако као ни објективност, и што спојеви у којима се повезују ове неистинитости као самостално постојеће једна изван друге јесу такође само спојеви онога што је неистинито. Конкретно се јединство може само тако схватити ако оно представља уједно процес и живо кретање. Та нераздвојивост налази се заправо само у богу; оно што је коначно јесте, напротив, оно што ту раздвојивост садржи у себи. Уколико је оно нешто истинито, оно такође јесте то јединство, али у једној ограниченој области, и управо због тога у раздвојивости оба момента.

- у једноме од својих ранијих списа Шелинг је трансценденталну филозофију и филозофију природе изложио као стране науке, доцније је изложио природну филозофију за себе, и то у смислу опште филозофије; своју филозофију он је такође звао филозофија природе.

Први део

- о одредби тих филозофија, наиме о трансценденталној филозофији и филозо-фији природе, Шелинг се изјаснио у ''Систему трансценденталног идеализма''. Ако прво посматрамо ово дело видећемо да он има Фихтеово полазиште; Шелинг је сматрао себе за фихтеовца. ''Све се сазнање заснива на подударању нечег објективног са нечим субјективним.'' У обичном смислу то се тврђење признаје, оно значи јединство појма и стварности, апсолутно јединство, у којем се оно то егзистира не разликује од појма, та савршена идеја јесте оно што је апсолутно, просто-напросто бог; све остало има неки моменат неподударности објективнога и субјективнога. ''Спој свега објективнога у нашем знању можемо назвати природом; спој свега субјективнога, напротив, зове се Ја или интелигенција.'' Ти су спојеви по себи идентични и као идентични се претпостављају. Однос природе према интелигенцији Шелинг је овако одредио: ''Ако пак свако знање има два пола који се узајамно претпостављају и траже, онда морају постојати две основне науке, и мора бити немогуће да пођемо од једнога пола, а да не будемо гоњени ка оном другом полу.'' Исто тако се природа непрекидно креће ка духу као што се и дух непрекидно креће ка природи. Свако од њих може се учинити оним што је прво, и једно као и друго мора се десити; исто онако као Ја тако се и природа мора учинити оним што је прво.

- ''ако се оно што је објективно учини првим'', онда ми почињемо природним наукама; и ''нужна тенденција'', сврха ''сваке природне науке, дакле, јесте да се од природе дође до онога што је интелигентно''. Највише усавршење природне науке било би потпуно одуховљење свих природних закона, то јест њихово свођење на законе опажања и мишљења. Феномени морају потпуно да ишчезну и да остану само закони. Отуда настаје ово: уколико се у самој природи више истиче оно што одговара законима, утолико више ишчезава омот, сами се феномени све више одуховљавају и напослетку престају. – Савршена теорија природе била би она теорија на основу које би се цела природа растворила у једну интелигенцију.

- највишу сврху, наиме да постане сама себи објекат, природа достиже у том случају ''тек помоћу највишег и крајњег одблеска који није ништа друго до човек, или, општије говорећи, ништа друго до оно што ми називамо умом, помоћу којег се пре свега природа потпуно враћа у саму себе и на основу којег постаје очигледно да је природа првобитно идентична с оним што се у нама упознаје као оно што је интелигентно и свесно. На основу те тенденције, природна наука постаје филозофија природе.''

- на друго место долази ова одредба: ''Или се оно што је субјективно учини оним што је прво.'' На тај се начин овде ''поставља задатак: Како придолази нешто објективно што се са њим, наиме са субјективним подудара?'' То би онда била права трансцендентална филозофија. ''Поћи од онога што је субјективно као од онога што је прво и апсолутно, па претпоставити да из њега постаје оно што је објективно,'' то је супротан правац; разматрање тога правца представља садржину трансценденталне филозофије, ''другу нужну основну науку филозо-фије''. Орган трансценденталне филозофије јесте оно што је субјективно, прои-звођење унутрашњег делања. Произвођење и рефлектирање о томе произво-ђењу, оно што је несвесно и оно што је свесно у ономе што је једно јесте естетички акт уобразиље.

- у погледу самога Ја као основе трансценденталне филозофије Шелинг поступа на исти начин као и Фихте. Ту се полази од тога да је знање једна чињеница, од принципа знања, у којем је садржина условљена формом и форма садржином; формално, то значи А=А. Али да ли А постоји? Ја јесте ''она тачка у којој су субјекат и објекат непосредноједно исто;'' и то је акт самосвести.

- ''Ја као чисти акт, као чисто делање, није у самом знању објективно због тога што представља принцип свега знања. Ако треба да оно постане објект знања, онда то мора да се деси на основу једне врсте знања која је потпуно различна од обичног знања.'' Непосредна свест о томе идентитету јесте непосредно опажање, међутим у унутрашњости оно постаје интелектуално опажање; ово опажање јесте орган свега трансценденталног мишљења. Оно је акт чисте самосвести; ''Ја није ништа друго до такво једно произвођење које постаје објектом сама себе.'' – Шелинг је пошао с једне стране, од Фихтеове филозо-фије, а с друге стране и он, као Јакоби, узима за принцип непосредно знање, - интелигентно опажање које мора да има сваки човек, а нарочито филозоф. Садржина пак тог интелигентног опажања, оно што у њему постаје предмет, јесте такође оно што је апсолутно, бог, оно што постоји по себи и за себе, али изражено као конкретно, као оно што себе у себи испосредује, као апсолутно јединство субјективног и објективног, или као апсолутна индиференција субје-ктивног и објективног.

- што се тиче форме интелектуалног опажања, оно представља најугоднији начин да се сазнање заснује на њему, - на ономе што некоме падне на ум. Али непосредно знање о богу као ономе што је духовно постоји само за хришћанске народе, за друге не, оно се не налази у свести других народа. Још случајније изгледа то непосредно знање као интелектуално опажање онога што је конкретно, или идентитета субјективности и објективности. Пошто се филозо-фија заснива на претпоставци да појединци имају непосредни опажај о томе идентитету субјективнога и објективнога, то се филозофија појављује у појединцима као неки уметнички таленат, као геније, као да њу поседују само изузетно срећни људи. Међутим, филозофија је по својој природи способна да буде општа; јер њена основа јесте мишљење, а човек је човек управо благодарећи мишљењу. Дакле, принцип је апсолутно општи; међутим, када се захтева неко одређено опажање, нека одређена свест, као што је свест или опажање идентитета субјективнога и објективнога, онда се тиме захтева неко одређено, нарочито мишљење.

- са гледишта разума, мисли треба да се разликују, да се одреде једне насупрот другима; а филозофирање има задатак да те различне мисли повеже. Свакако, предмет природне свести је оно што је конкретно, али разум раздваја, истиче разлике, придржава се коначних мисаоних одредаба; а тешкоћа је у томе да се јединство схвати и чврсто држи. Спекулативно мишљење састоји се у томе да супротности себи предочи и да их реши.

- на тај се начин овде, код Шелинга, спекулативна форма филозофирања поново уздигла, и тако је филозофија опет постала нешто самосвојно; принцип филозофије, мишљење, мишљење по себи, умно мишљење сачувало је форму мишљења.

- Шелинг се позива на Фихтеово филозофију, и тај је однос изражен овако: Ја јесте непосредно Ја=Ја, ја сам за себе самосвест; на тај начин ја сам субјекат=објекат. ''Наука не може да пође ни од чега објективног, већ од оног Не=објективног које постаје објекат самом себи као исконски дуплицитет.'' Ја постојим за себе, ја сам себи предмет; веза између њих обоје, између Ја као субјекта и Ја као објекта, јесте искључиво Ја, - Ја јесте ово јединство обојих, оно је субјект=објект. У самосвести ја сам код себе сама објективитет, разлика од мене не постоји; разликовани чиниоци су непосредно идентични, и насупрот тој самосвести не постоји још ништа. ''Идеализам је механизам постајања објективног света из унутрашњег принципа духовне делатности.''

- пошто се пак појави разлика између субјекта и објекта, па се она схвати, онда настаје однос између Ја и његовог другог; то је Фихтеов други став.

- ''Ја не долази од самосвести нити делатношћу која ограничава нити делатношћу која је ограничена. Према томе, постоји трећа делатност, саста-вљена из тих двају делатности, и на основу ње постаје Ја самосвести''. То одвајање које увек постоји поништава се само у нечем трећем, које лебди између супротности. Постоји само суштински однос, релативни идентитет; на тај начин разлика стално остаје у њему. То треће треба истаћи. Сукоб супротних праваца, правца самога Ја према себи и према спољашњости решава се привидно тако што се решава само у бесконачном процесу. Да би то решење било потпуно, морале би целокупна унутрашња и спољашња природа да се представе у свима њиховим појединостима. Филозофија, међутим, може да постави само главне епохе. ''Када би се могли показати сви међучланови осећаја, онда би нас то морало довести до неке дедукције свих квалитета у природи; а то је немогуће.'' То треће, у чему се измирење непосредно садржи, јесте једно мишљење у којем се већ садржи појединачност. То је Кантов интуитивни разум или интелигентно опажање, интелигенција која опажа. То треће, што представља апсолутно јединство противречности, Шелинг такође назива интелектуалним опажањем.

- целокупна филозофија полази од неког принципа који као оно што је апсолутно идентично јесте не=објективан. Јер, ако је објективан, онда је тиме одмах постављена одвојеност; неко друго стоји му насупрот. Међутим, принцип представља решење те супротности; он је по себи и за себе не=објективан. ''Па како може такав принцип да се изазове у свести и да се разуме, што је нужно, ако он представља услов разумевања целокупне филозофије? Да се он помоћу појмова исто тако не може схватити као ни изложити, за то није потребан никакав доказ.

- према томе не преостаје ништа до да се он представи у неком непосредном опажању. Ако би пак постојало неко такво опажање чији је објекат оно што је апсолутно идентично, а што по себи није ни субјективно ни објективно, те бисмо се за такво опажање позивали на непосредно искуство, онда би се поставило питање: ''Чиме се онда то опажање може поново учинити објективним, то јест како се може одстранити свака сумња у то да се оно не заснива на некој субјективној обмани, ако не постоји нека таква општа објективност оног опажања коју признају сви људи? Тај интелектуални принцип по себи требало би да буде дат у неком искуству, да бисмо се на њ могли позивати.''Објективитет интелектуалног опажања јесте уметност. То интелектуално опажање које је постало објективно јесте објективно чулно опажање; - друга једна објективност јесте појам, та сазната нужност.

- оба главна момента јесу, с једне стране: интелектуално опажање захтевано је као принцип; субјекат се мора понашати као интелектуално опажање, ако жели да филозофира. Субјекат не сме бити повезан са рефлексијом, то је одредба разума. Исто тако чулно опажање за себе садржи само екстериорност, оно није интелектуално. С друге пак стране, тај принцип треба такође да се осведочи; то се постиже у уметничком делу. 

- уметничко дело јесте најузвишенији начин објективирања ума, јер је у њему удружена чулна представа са интелектуалношћу; чулно одређено биће само је израз духовности. Највиша пак објективност коју постиже Ја, то јест субјекат, највиши идентитет објективнога и субјективнога јесте пак оно што Шелинг назива уобразиљом; а објекат, њено интелигентно опажање јесте уметност. На тај се начин уметност схвата као оно најунутрашњије и најузвишеније које у ономе што је једно производи оно што је интелектуално и оно што је реално: и филозофирање се представља као та генијалност уметности. 

- оно што је у Шелинговој филозофији несавршено састоји се у томе што се тачка индиференције субјективног и објективног поставља напред, што се тај идентитет поставља апсолутно, а да се при томе не доказује да је то оно што је истинито. Шелинг често употребљава Спинозину форму, поставља аксиоме. Када се филозофира да је то тако, онда се хоће да је то доказано. Али, ако се почне интелектуалним опажањем, онда је то асерција, пророштво које се због тога мора усвојити, јер је управо постављен захтев да се интелектуално опажа.

Други део

- у наредним излагањима појавила се такође потреба за доказивањем; али када је манир већ усвојен, онда се доказивање састоји само у рефлектирању, - оно је остало само формално. Пошто у Шелинговом излагању постоји потреба да се започне идејом апсолутнога као идентитетом објективнога и субјективнога, то је он покушао да ту идеју докаже, и то у ''Новом часопису за спекулативну физику''. Али извођење тих доказа је врло формално.

- Шелинг вели: идентитет суштине и форме, бесконачног и коначног, позитивног и негативног. Све такве супротности могу се употребити; али оне су само апстрактне и односе се на различите ступњеве развића самог онога што је логично. Шелинг полази од тога апсолутног идентитета; и његова се филозофија налази исцрпно изложена у ''Часопису за спекулативну физику''. Он је ту, као и Спиноза, употребио геометријску методу, поставио је аксиоме, затим ставове у којима се изводи доказ, потом изведене ставове. Али та метода нема праве примене у филозофији. Шелинг је при том претпоставио извесне форме разлике, које назива потенцијама и које је узео од Ешенмајера који их је увео; то су готове разлике којима се Шелинг служио.

- пре свега, Шелинг је поново изазвао Спинозину супстанцију, ту просту, апсолутну суштину – и поново је трансценденталном идеализму дао значење апсолутног идеализма: али тако да је та суштина непосредно у самој себи апсолутна форма или апсолутно сазнање, једна самосвесна суштина.

- као Фихте, исто тако и Шелинг почиње ставом Ја=Ја, или апсолутним опажањем, узраженим као став или дефиниција апсолутнога, наиме да ''ум јесте апсолутна индиференција субјекта и објекта.'' 

- то што је апсолутно Шелинг одређује као апсолутни идентитет или индифе-ренцију, А=А, онога што је субјективно и онога што је објективно, или онога што је коначно и онога што је бесконачно, и то случајно час у овој час у некој другој форми супротности.

- између субјекта и објекта могућа је само и једино квантитативна индифе-ренција. Јер, између њих двоје никако се не може замислити нека квалитативна диференција,'' дакле само диференција величине. Дакле, на томе апсолутноме истиче се супротност, и она се одређује само као нека релативна и квантита-тивна или небитна супротност: али тако да свака страна представља неки релативни тоталитет, и у исто време у једној страни преовладава један фактор а у другој други, А=Б, али обе стране остају апсолутни идентитет.

- ова квантитативна диференција јесте форма actu. Оно што је апсолутно јесте квантитативна индиференција субјективнога и објективнога, уколико се узима у обзир стављање разлике.

- квантитативна диференција субјективног и објективног јесте основа сваке коначности. Такву једну квантитативну диференцију Шелинг назива такође потенцијом. Постоји и шема.

- ближа одређења овог почетка су:

- прва потенција је да прва квантитативна диференција апсолутнога, или да први релативни тоталитет јесте материја. Апсолутни идентитет као непосредни основ реалитета од А и Б у материји јесте тежа. А и Б као претежни јесу: А је атрактивна сила, а Б експанзивна сила. Квантитативно стављање атрактивне и експанзивне силе иде у бесконачност; њихова равнотежа постоји у целини, не у ономе што је појединачно.

- сам тај идентитет, постављен као постојећи, јесте светлост: А јесте светлост, друга потенција; уколико је А=Б, постављено је такође А. Исти идентитет постављен у форму реалтивног идентитета, поларитета који се истиче од А и Б јесте кохезиона сила. Активна кохезија јесте магнетизам, а материјални униве-рзум јесте један бесконачан магнет.

- тоталитет динамичког процеса приказује се само хемијским процесом, чији тоталпроизвод, то јест тежа, срозана светлошћу као основом на ступањ просте форме постојања апсолутног идентитета јесте организам, трећа потенција. То је велики формализам. Те потенције се појављују као северни, јужни, источни и западни поларитет; осим тога као њихови заплети северо-запад, југо-исток, итд. У ову последњу потенцију спадају Меркур, Венера, Земља, итд.

- Шелинг је оснивач новије филозофије природе. Филозофија природе, укупно узев, не значи ништа друго до мисаоно посматрање природе. Али то ради обична физика такође; јер њене одредбе сила, закона итд. јесу мисли. Само ако филозофија превазиђе форму разума, и ако је схватила спекулативни појам: онда она мора да измени мисаоне одредбе о природи, то јест категорије разума. Кант је у ту сврху већ нешто започео; и Шелинг је на место обичне метафизике природе тежио да схвати њен појам. Шелинг назива природу мртвом, залеђеном интелигенцијом: тако да она за њега није ништа друго до спољашњи начин постојања система мисаоних форми, као што је дух постојање истога система у форми свести. Једна од Шелингових заслуга је то што је за природу завео појам и форму појма, што је поставио појам на место обичне метафизике разума.

- главна форма триплицитета на коју је Кант поново подсетио, наиме форма оне прве, друге и треће потенције. Међутим, ово напредовање изгледа као нека споља намештена шема, оно што је у напредовању логично није развијено; и филозофија природе је изазвала према себи неповерење нарочито тиме што је поступила на сасвим површан начин, што узима за основу једну готову шему, па под њу подводи схватање природе.

Трећи део

- однос природе према духу и богу, према ономе што је апсолутно. Шелингова је филозофија називана такође филозофијом природе; међутим, филозофија природе представља само један део целине. Шелинг је постао оснивач филозофије природе, и то име он је дао својој филозофији у том смислу што дефинише суштину бога, - уколико он као бесконачно опажање узима за основу сама себе, - као природу, те тако природа представља негативни моменат у богу, пошто интелигенција и мишљење постоје само уколико мишљење ставља себи насупрот неко биће: уопште је постао оснивач филозофије природе у оном строжем смислу у којем је започео да показује природу као опажање или као израз појма и његових одредаба.

- Шелинг се узгред ближе изјаснио о односу, о природи бога, о односу природе, у томе конкретноме против Јакобија овако: ''Бог, или тачније она суштина која је бог, јесте основ: једаред основ сама себе као моралног бића. Али он се тада претвара такође у основ, не у узрок. Интелигенцији мора нешто да претходи, биће, - пошто је мишљење потпуна супротност бића. Оно што је почетак неке интелигенције не може опет бити интелигентно, пошто иначе никако не би постојала нека разлика; али оно не може бити сасвим неинтелигентно, и то управо због тога што представља могућност интелигенције. Према томе, оно ће бити нешто средње, то јест оно ће дејствовати са мудрошћу, али са неком, тако рећи, урођеном, инстинктивном, слепом мудрошћу која још није свесна: онако као што често налазимо на одушевљене људе који раде, који изговарају потпуно умне изреке, али их не изговарају свесно, већ као у неком стању надахнућа.

- није овде место нити да се наводе појединачности Шелингове филозофије нити да се покажу оне стране које у досадашњим Шелинговим излагањима не би могле бити довољне. До излагања друге стране, наиме до излагања филозофије духа, Шелинг није доспео. Његова филозофија се још налази у својој еволуцији и као таква мора се посматрати.

- мишљење је слободно за себе, али није апстрактно, већ је у себи конкретно: оно се схвата у себи као свет, али не као интелектуални свет, већ као интеле-ктуално=стварни свет. Истина природе, природа по себи, јесте интелектуални свет. Ту конкретну садржину Шелинг је прихватио.

- недостатак је у томе што та идеја уопште, и потом одредба те идеје, тоталитет тих одредаба нису доказани и развијени као оно што је на основу појма у себи нужно. Тој форми недостају оно развиће које представља оно што је логичко, и нужност напредовања. Идеја је истина, и све што је истинито јесте идеја; то мора да се покаже, и исто тако систематизовање идеје у свет мора се доказати као нужно откривање, као обелодањивање.

Резултат

- садашње становиште филозофије састоји се у томе што се идеја сазнаје у њеној нужности, што се стране њене диференције, природа и дух, сазнају, свака од њих, као приказивање тоталитета идеје, а не само као идентичне по себи, већ као оно што тај један идентитет производи из сама себе, па се тиме тај један идентитет сазнаје као нужан. Крајња сврха филозофије и њен интерес јесте у томе да се измири мисао, појам, са стварношћу. Филозофија је права теодицеја насупрот уметности и религији и њиховим осећањима, то измирење духа, и то духа који је себе схватио у својој слободи и обиљу своје стварности. Иначе је лако да се задовољење нађе на подређеним становиштима, у формама опажања и осећања. Међутим, уколико је дух дубље отишао у себе утолико је снажнија супротност: дубину треба мерити према величини супротности, потребе; уколико је он дубље отишао у себе, утолико је дубља његова потреба да тражи споља, да нађе себе, утолико је шире његово обиље споља.

- светски дух је доспео довде. Последња филозофија је резултат свих ранијих филозофија; ништа није изгубљено, сви су се принципи одржали. Та конкретна идеја је резултат оних напора духа које је он чинио у току скоро две и по хиљаде година у свом најозбиљнијем раду, да би постао објективан сам себи, да би сазнао себе.

- у свету је настала нова епоха. Изгледа да је сада светскоме духу пошло за руком да се ослободи свега туђег предметног суштаства, и да напослетку схвати себе као апсолутни дух, и да оно што за њ постаје предметно производи из себе и да га, релативно са миром, задржи у својој власти. Борба коначне самосвести са апсолутном самосвешћу која је у коначној свести изгледала изван ње, та борба престаје. Коначна самосвест престала је да буде коначна; а, с друге стране, тиме је апсолутна самосвест задобила стварност које је раније била лишена.

- дух производи себе као природу, као државу: природа представља његово несвесно творење у којем он себи изгледа као нешто друго, не као дух; у држави, у делима и животу историје, такође у уметности, он производи себе на свестан начин, зна о разним врстама своје стварности, али само о њеним врстама; међутим, он зна за себе као за апсолутни дух само у науци, и једино то знање, тај дух, јесте његова права егзистенција.

- то је становиште садашњег доба, и низ духовних уобличења тиме је засад завршен. Тиме је завршена ова историја филозофије.

- наше становиште јесте сазнање идеје, знање за идеју као за дух, као за апсолутни дух који се на тај начин противставља једном другом духу, коначноме духу; и принцип тога коначнога духа јесте да сазнаје, тако да апсолутни дух постоји за њ.

- што се тиче ваше пажње коју сте ми указали при овоме покушају, ја вам за њу захваљујем; он је за мене такође, благодарећи вама, представљао узвишеније задовољство. И мени је било пријатно што сам са вама стајао у овом духовном заједничком животу: и не што сам стајао, већ, као што се надам, што смо се међусобно духовно повезали, и нека би та духовна веза међу нама остала трајна! Ја вам желим да живите пуним животом; остајте ми здраво.

ХЕРБЕРТ МАРКУЗЕ – ФЕНОМЕНОЛОГИЈА ДУХА

- Хегелова филозофија показује пет различитих ступњева у своме развитку:

- 1) раздобље од 1790. до 1800. године означава покушај да се за филозофију формулира религиозан темељ, као што то долази до изражаја у сабраним списима тога раздобља.

- 2) у годинама 1800-1801. Хегел је формулисао своје филозофско становиште и интересе путем критичког расправљања о савременим филозофским системима, нарочито Кантовом, Фихтеовом и Шелинговом. Хегелова главна дела тога раздобља јесу: ''Разлика између Фихтеовог и Шелинговог система филозофије'', ''Веровање и знање'' и други чланци у ''Критичком филозофском часопису''.

- 3) године 1801. до 1806. дале су јенски систем, најранији облик Хегеловог потпуног система.

- 4) година 1807, објављивање ''Феноменологије духа''.

- 5) раздобље коначног система, који је већ 1808/11. скициран у ''Пропеде-утици'', али није био завршен до 1817. овом раздобљу прирпадају дела која сачињавају главнину Хегелових списа: ''Наука логике'', ''Енциклопедија филозо-фијских знаности'', ''Филозофија права'' и разна берлинска предавања.

Критички период

- године 1801. Хегел је почео своју свучилишну каријеру у Јени, која је тада била филозофски центар Немачке. Фихте је тамо научавао до 1799. године, а Шелинг је био именован професором године 1798. Kантова друштвена и правна филозофија, његова ''Метафизика морала'' била је објављена године 1799, а његово револуционирање филозофије у његове три критике још увек је вршило свеж утицај на интелектуални живот. Зато су, сасвим природно, Хегелови први филозофски чланци били усредсређени на доктрине Канта, Фихтеа и Шелинга, и он је своје проблеме формулисао на начин филозофскога расправљања нема-чких идеалиста.

- упоредо са својим радом на политичким проблемима, Хегел је писао први нацрт оног дела свог система који је познат као Филозофија духа. Тај нацрт, такозвани систем етичности, један је од најтежих у немачкој филозофији.

- систем етичности, као и сви други нацрти Филозофије духа, бави се развитком културе, а под тим се подразумева тоталитет човекових свесних, сврсисходних делатности у друштву. Култура је царство духа.

- развитак културе показује одређене ступњеве који означавају различите нивое односа између човека и његовог света, тј. разне начине поимања света, овладавања светом и прилагођавања света људским потребама и могућностима. Сам процес замишљен је као онтолошки и као историјски; он је актуално историјски развитак, а и напредовање према вишим и истинитијим начинима бића. Међутим, у поступном изграђивању Хегелове филозофије, онтолошки процес задобива све већу и већу превласт над историјским, и у великој је мери одвојен од својих изворних историјских корена.

- општа слика друштва је таква да је ''систем потреба'' у њој систем ''систем међусобне физичке зависности''. Појединчев рад не гарантује му да ће његове потребе бити задовољене. ''Сила туђа појединцу, према којој он остаје немоћан'' одређује хоће ли се његове потребе задовољити или не. Вредност производа је независна од појединца и подвргава се сталној промени.

- друштво мора савладати своју несвесну и слепу судбину. Међутим, таква победа остаје непотпуна докле год влада општа анархија интереса. Претерано богатство иде руку под руку са претераним сиромаштвом, а чисто квантитативан рад човека гура ''у стање крајњег варварства'', нарочито онај део становништва који је подвргнут механичком раду у творницама.

- идући ступањ власти, приказан као систем правде, доводи постојеће антагонизме у равнотежу, али само кроз владајуће својинске односе.

- тражење истинске заједнице завршава се, тако, у друштву којим управљају највећа дисциплина и војна спремност. Истинско јединство између појединачног и заједничког интереса, које је Хегел тражио да буде једини циљ државе, довео је до ауторитарне државе, која треба да потисне све веће антагонизме индивидуалитичког друштва. Хегелово расправљање о разним супњевима владавине конкретан је опис развоја од либерализма до ауторитарног поли-тичког система. Овај опис садржи иманентну критику либералистичког друштва, пошто је срж Хегелове анализе да либералистичко друштво нужмо рађа ауторитарну државу.

Јенски систем

- јенски систем, како га зову, први је Хегелов потпуни систем и састоји се од логике, метафизике, филозофије природе и филозофије духа. Хегел га је формулисао у својим предавањима на свеучилишту у Јени од 1802. до 1806. године.

ФЕНОМЕНОЛОГИЈА ДУХА

- Хегел је писао ''Феноменологију духа'' 1806. године у Јени, док су се наполеонске армије приближавале томе граду. Завршио је дело када је јенска битка запечатила судбину Прусије и устоличила наследника француске револуције на слабашним остацима старог немачког Рајха. Осећај да је управо почела нова епоха у светској историји прожима Хегелову књигу. Он обележава његов први филозофски суд о историји и повлачи своје коначне закључке из француске револуције, која сада постаје тачка преокрета, како историјског тако и филозофског пута ка истини.

- Хегел је видео да резултат француске револуције није остварење слободе, него успостављање новог деспотизма.

- можемо претпоставити да је искуство са сломом либералних идеја у историји његовог властитог времена навело Хегела да потражи скровиште у чистом духу, и да му је, ради добра филозофије, помирење са владајућим поретком било милије од ужасних непредвидивости новог преврата.

- Хегел је замислио ''Феноменологију духа'' као увод у свој филозофски систем. У току рада на том делу, он је, међутим, променио свој првобитни план. Знајући да у скорој будућности неће моћи објавити остатак свог система, велике је делове из њега реализовао у свом уводу.

- с обзиром да је то, у ствари, увод, дело намерава повести људски разум од царства дневног искуства до царства стварне филозофске спознаје, до апсолу-тне истине.

- свет у стварности није онакав какав изгледа, него онакав каквим га филозофија схвата. Хегел почиње са искуством обичне свести у свакодневном животу, а завршава са апсолутним умом. Тако Хегелова ''Феноменологија духа'' представља иманентну историју људског искуства.

- оно ''Ми'', које се тако често јавља, не означава свакодневне људе, него филозофе.

Предговор

- предговор ''Феноменологији'' је један од највећих филозофских потхвата свих времена који представља не мање него покушај да се филозофија поновно успостави као највиши облик људског знања, као наука.

- Хегел почиње са критичком анализом филозофских струја с краја осамнаестог века, а затим развија свој појам филозофије и филозофске истине. Спознаја има свој извор у представи да се бит и егзистенција разликују у разним сазнајним процесима. Предмети које спознаја добија непосредним искуством се не задовољавају јер су случајни и непотпуни, и она тражи истину у појму предмета, уверена да исправни појам није пуки субјективни интелектуални облик, већ бит ствари. Ово је, међутим, тек први корак спознаје. Њен је знатнији напор у томе покаже и изложи однос између бити и егзистенције, између истине која је сачувана у појму и правог стања у којему ствари постоје.

- разне науке се међусобно разликују по начину на који се предмети којима се оне баве односе према својој истини. Ово збуњује ако се нема у виду да за Хегела истина значи и облик егзистенције, као и облик спознаје, те да је, према томе, однос између једног бића и његове истине објективан однос самих ствари. Хегел илустрира та схватања супротстављајући једну другој математичку и филозофску спознају.

- за разлику од предмета математике, који се односи према својој истини као нечему спољашњем, филозофија има унутрашњи однос. На пример, начело да природа човека тражи слободу и да је слобода један облик ума није истина коју је човеку наметнула нека произвољна филозофска теорија, већ се може доказати да је оно инхерентни циљ човеков, сама његова стварност. Доказ за то не пружа се спољњим процесом спознаје, већ човековом историјом.

- филозофска спознаја тежи само битностима које имају конститутиван значај за судбину човека и света. Једини циљ филозофије је свет у свом истинском облику, свет као ум. Ум, пак, долази, до изражаја само развитком човечанства. Филозофска истина је, зато, сасвим одређено заокупљена човековом егзисте-нцијом; ова је њен најунутрашњији подстицај и циљ. Ово је, у крајњој анализи, значење исказа да је истина иманентна у предмету филозофије.

- однос између истине и егзистенције је особина филозофске методе. Матема-тичка истина може бити заустављена у једном ставу; став је истинит, а њему противречан став је лажан. У филозофији, истина је стварни процес који се не може исказати једним ставом.

- дијалектичка метода настоји да следи овај процес, кретање. Неки је филозо-фски систем истинит само ако укључује и негативно и позитивно стање, и ако репродуцира процес постојања лажним и враћања истини. Као систем те врсте дијалектика је истинита метода филозофије. Она показује да предмет којим се бави постоји у стању ''негативности'', коју он сам, преко притисака властитог постојања, одбацује у процесу поновног задобивања своје истине.

- ако, дакле, у филозофији ниједан став није истинит изван целине, у којем је смислу истинит читав систем? Дијалектички систем мења устројство и значење става и чини га нечим што је сасвим другачије од става у традиционалној логици.

- спекулативни суд нема чврстог и пасивног субјекта. Његов субјект је активан и развија се у своје предикате. Предикати су разни облици егзистенције субјекта. Или, другачије речено, догађа се да субјект пропада и да се претвара у предикат. Спекулативни суд тако дрма чврсту основу традиционалног става до његовог темеља, и једини предмет је само то кретање субјекта.

- традиционална логика и традиционални појам истине потресени су у својим темељима не филозофским ''нека буде'' него увидом у динамику стварности. Спекулативни суд има за свој садржај објективни процес стварности у његовом битном скраћеном облику, а не у његовој појавности. У овом сасвим основном смислу, Хегелова промена од традиционалне ка материјалној логици означила је први корак у правцу сједињавања теорије и праксе.

- у Немачкој, идеалистичка филозофија заступала је право теорије да води праксу. Идеалистичка филозофија је, наиме, представљала најнапреднији облик свести који је тада постојао, а идеја о свету који је прожет слободом и умом није имала сигурнијег склоништа од оног који је нудила ова удаљена културна сфера.

Свест
ЧУЛНА ИЗВЕСНОСТ - спознаја почиње када филозофија разори искуство свако-дневног живота. Анализа искуства је исходиште тражења истине. Предмет искуства је дат најпре путем чула и узима облик чулног искуства или чулне извесности. За ову врсту искуства карактеристична је чињеница да се њен субјект, као и њен предмет, јављају као појединачно ''ово'', овде и сада. Видим ову кућу, овде, на овом одређеном месту и у овом одређеном тренутку. Кућа се сматра стварном и чини се да постоји по себи. ''Ја'' које је види чини се небитним, може једнако бити и не бити, и спознаје предмет једино зато што предмет постоји.

- ако мало анализирамо, видимо да оно што се у овом искуству спознаје, оно што чулна извесност задржава као нешто непроменљиво своје усред тока утисака, није предмет, кућа, него овде и сада. Ако окренем главу, куће нестаје и појављује се неки други предмет који ће, окренем ли опет главу, нестати. Да би задржао и одредио актуални садржај чулне извесности, морам се обратити на овде и сада, као на једине елементе који остају стални у непрестаном мењању објективних података. Шта су овде и сада? Овде је кућа, али, исто тако, и није кућа, већ дрво, улица, човек, итд. Сада је дан, али, нешто касније, сада је ноћ, затим јутро итд. Сада остаје идентично кроз промене дана, ноћи или јутра. Штавише, оно је сада управо зато што оно није ни дан, ни ноћ, ни било који тренутак времена. Другим речима, сада постоји као нешто негативно, његово биће је једно небиће. То исто важи и за овде.

- сада и овде су нешто опште.

- анализа чулне извесности овако демонстрира стварност општости и, у исто време, развија филозофски појам општости. Стварност општости доказана је самим садржајем чињеница које се могу посматрати; она постоји у њиховом процесу и може се захватити само у појединостима и преко њих.

- ово је први резултат који добијамо филозофском анализом чулне извесности: није посебни, појединачни предмет, него је општи истина чулне извесности, истинити садржај чулног искуства. Резултат подразумева нешто што још више зачуђује. Чулно искуство сматра како је само по себи очито да је предмет оно битно, стварно, док је субјект небитан, а његова спознаја зависна од предмета. Сада се открива да је истински однос управо обратан од онога што се најпре чинило. Показало се да је општост истински садржај искуства.
- предмет не постоји по себи, он постоји зато што га ја спознајем. Извесност чулног искуства темељи се тако на субјекту; она је, како каже Хегел, прогнана из предмета и утерана натраг у ја.

- даља анализа чулног искуства открива да ја пролази кроз исти процес као предмет, и да показује да је нешто опште. На почетку, појединачно ја, моје ја, чини се једином чврстом тачком у протицању чулних података. Нестанак посебних сада и овде, које замишљамо, спречен је чињеницом да их се ја држим. Тврдим да је дан и да видим кућу. Бележим ту истину, а неко други, ко то касније чита, може тврдити да је ноћ и да он види дрво. ''обе истине имају исту аутентичност'' и обе постају нетачне с променом времена и места. Истина се зато не може придати неком посебном појединачном ја. Ако кажем: ја видим кућу овде и сада, подразумевам да би свако могао заузети моје место субјекта овог опажања. Претпостављам ја као општост, чије виђење није виђење овог дрвета или ове куће, већ напросто виђење. Баш као што су овде и сада општи према својим појединачним садржајима, тако је ја опште према свим поједина-чним ја.

- идеја о једном општем ја је ужасна здравом разуму, иако се свакодневни језик њоме служи.

- чулно искуство тако открива да истина није ни код његовог посебног предмета ни код појединачног ја. Истина је резултат двоструког процеса негације, наиме: 1. негације по себи постојања предмета и 2. негације појединачног ја тиме што се истина помиче према општем ја. Објективност је тако двапут посредована или констриусана свешћу, и одсада остаје везана за свест. Развитак објективног света се потпуно преплиће са развитком свести.

- дијалектички процес унутар чулне извесности није ништа друго него сама историја његовог процеса – његовог искуства; и само чулно искуство није друго, него, напросто, та историја. Само искуство прелази у виши начин спознаје, који тежи општем. Чулна извесност претвара се у опажање.
ОПАЖАЊЕ - опажање се разликује од чулног искуства чињеницом да је његово начело општост. Предмети опажања су ствари, а ствари остају идентичне у променама овде и сада. На пример, ову ствар коју овде опажам и познајем зове се со. Не мислим ту само на одређено овде и сада, у којима је она присутна за мене, него на једно нарочито јединство у разноликости њених својстава. Мислим на стварство ствари. Сол је бела, коцкаста по облику итд. Ова својства по себи су општа, заједничка многим стварима. Сама ствар чини ми се да није ништа друго него једноставна заједничност таквих својстава, њихов општи медиј (такође). Али она је више него таква једноставна заједничност. Њена својства нису случајна и међусобно заменљива, већ пре искључују и негирају друга својства (уколико). Ако је сол бела и слана, она не може бити црна и слатка. Искључење није произвољна ствар дефиниције, напротив, дефиниција зависи од чињеница што их пружа сама ствар. Со је оно што искључује и пориче извесна својства која противрече њеном бивању сољу. Ствар, дакле, није јединство равнодушно ономе што јест, него искључујуће, одбијајуће јединство.

- опажање, попут чулног искуства, узима најпре истину од предмета. Али, такође, попут чулног искуства, оно открива да сам субјект сачињава објекти-вност ствари. Јер када опажање покушава одредити шта је ствар заиста, оно упада у низ противречности. Ствар је јединство, а у исто време, мноштво.

- ствар је у себи и јединство и разлика, јединство у разлици. Хегелова даља анализа овога односа води до нове одређене општости. Стварна општост садржи разноликост и, у исто време, одржава се као искључујуће и одбијајуће јединство у свим посебним околностима. На тај начин, анализа опажања премашује тачку до које је дошло у анализи чулног искуства. Општост, која је сада означена као истински садржај спознаје, има другачији карактер. Однос према другим стварима не само што одређује него и сачињава јединство ствари, а њезино се стварство састоји од самог тог односа. Сол је нпр., оно што јест само у односу на наш укус, на храну којој се додаје, на шећер итд. Та ствар, сол, свакако је више него пука заједничност таквих односа, она је јединство у себи и за себе, али ово јединство постоји само у овим односима и није ништа изван њих. Ствар постаје она сама преко своје супротности према другим стварима, она је, како Хегел каже, јединство себе са својом супротношћу, или бића-за-себе са бићем-за-друго. Другим речима, саму супстанцију ствари треба разабрати из њених самоуспостављених односа према другим стварима. Опажање, међутим, нема моћи да то постигне; то је дело разума.

РАЗУМ - анализа опажања произвела је јединство у разлици или неусловљену општост као истински облик предмета спознаје, неусловљену зато што се јединство ствари потврђује упркос свим ограничавајућим условима и преко њих. Када је опажање покушало да захвати стварни садржај свог предмета, ствар се показала јединством које само себе успоставља у разноликости односа према другим стварима. Хегел сада уводи појам силе да би објаснио како се у том процесу ствар одржава као јединство које само себе одређује. Супстанција ствари, каже он, може се разумети само као сила.

- ако узмемо да је супстанција ствари сила, ми заиста растављамо силу на две димензије. Ми трансцендирамо опажајна својства ствари и дохватамо нешто што је иза њих, што називамо оним стварним. Јер, сила није неко биће у опажајном свету; она није ствар, или каквоћа на коју можемо указати, као што су бело или коцкасто. Можемо само заменити њен учинак или изражај, и за нас се њено постојање састоји у том њеном изражавању себе. Сила није ништа независно од свог учинка; њено биће се у потпуности састоји у том настајању и нестајању. Ако се супстанција ствари узме као сила, њен начин постојања открива се као појава. Јер, биће које постоји само као нестајуће, које по себи управо не-бивствујуће, називамо....привидом. Израз појава или привид има за Хегела двоструко значење. Он, прво, значи да ствар постоји на такав начин да је њена егзистенција различита од њене бити: друго, он значи да оно што се појављује није пуки привид, већ је израз једне суштине која егзистира само као појавност. Другим речима, појава није небиће, него појава суштине.

- откриће да је сила супстанција ствари даје процесу спознаје увид у царство суштине. Свет чулног искуства и опажања је царство појаве. Царство суштине је натчулни свет изнад овог променљивог и пролазног царства појаве. Хегел зове овај рани став о суштини првим и зато несавршеним очитовањем ума – несавршеним зато што свест још увек налази своју истину ''у облику предмета'', тј. као нешто супротстављено субјекту. Царство суштина се јавља као унутрашњи свет ствари. Оно остаје за свест једно голо и једноставно ''с оне стране'', јер свест још не налази себе у њему.

- али, истина не може вечито остати изван досега субјекта, ако човек хоће да побегне из неистинитог постојања у неистинитом свету. Анализа која следи посвећује се зато задаћи да покаже да се иза ствари налази сам субјект, који сачињава саму њихову суштину. Хегелово инсистирање на томе да иза појаве ствари треба препознати субјект је израз основне тежње идеализма да човек претвори отуђени свет у властити свет. ''Феноменологија духа'', у складу с тим, спаја сферу спознајне теорије са светом историје, прелазећи с открића субјекта на задатак савладавања стварности помоћу праксе која је свесна себе. Појам силе води до прелаза од свести на самосвест.

- ако је суштина ствари схваћена као сила, стабилност објективног света раствара се у игри покрета. Појам, међутим, значи више но пука игра. Сила има одређену моћ над својим учинцима и остаје она сама међу својим различитим очитовањима. Другим речима, она поступа према једном унутрашњем закону, тако да је, како Хегел каже, истина силе као закон силе. Царство суштина није, као што је најпре изгледало, слепа игра сила, већ подручје сталних закона, који одређују облик објективног света. Док многобројност тих облика најпре, на изглед, захтева одговарајуће мноштво закона, даља анализа открива да је разноликост само непотпун вид истине, а спознаја, у намери да сједини разне законе у један виши, једини закон, успева, у овој радној фази, разабрати општи облик закона. Спознаја открива да ствари постоје под законом ако су скупиле и сачувале све моменте појаве у својој унутрашњој суштини и ако су способне да сачувају свој битни идентитет у својим односима према свима стварима. Тај идентитет супстанције треба схватити као специфично дело једног субјекта, које је, у суштини, сталан процес сједињавања супротности.

Самосвест

- ранија анализа је открила да је суштина ствари сила, а суштина силе закон. Сила подложна закону је оно што карактеризира самосвесни субјект. Суштина објективног света, на тај начин, указује на постојање самосвесног субјекта. Разум не налази ништа до самога себе када иза појаве тражи суштину. ''Очито је да иза такозване завесе која треба да сакрије унутрашњи свет, нема ничега што би се могло видети, осим ако ми сами не одемо иза ње, колико зато да бисмо на тај начин видели, толико и зато да тамо буде нешто што се може видети''. Истина разума је самосвест.

- здрави разум и традиционално научно мишљење узимају свет као укупност ствари, које, више или мање, постоје по себи, и траже истину у предметима за које се узима да су независни од спознајућег субјекта. Ово је више него спознајно-теоретски став: овај став је једнако проширен на људску праксу, он их наводи да прихвате осећај да су сигурни само када спознају објективне чињенице и кад њима рукују. Што је нека идеја даља од импулса, интереса и потреба живог субјекта, то постаје истинитијом. А, према Хегелу, ово је крајња клевета истине јер у коначној анализи нема истине која се битно не тиче живог субјекта и која није субјективна истина. Свет је отуђен и неистинит свет докле год човек не уништи његову мртву објективност и не препозна себе и свој властити живот иза учвршћених облика ствари и закона. Када коначно стекне ову самосвест, он је не само на путу до истине о самом себи него и до истине о свом свету. А за препознавањем иде и деловање. Он ће покушати да ову истину претвори и да учини свет оним што он битно јест, наиме испуњењем човекове самосвести.

- позитивизам, филозофија здравог разума, позива се на извесност чињеница, али, као што Хегел показује, у једном свету у којем чињенице уопште не представљају оно што стварно може и треба да буде, позитивизам се своди на напуштање стварних могућности човечанства ради једног неистинитог и туђег света. Позитивистички напад на опште појаве образложен тиме што се ови не дају свести на чињенице које се могу посматрати, искључује из подручја спознаје све што још не може бити чињеница. Показујући да чулно искуство и опажање, на које се позива позитивизам, у себи подразумевају и означавају посебно опажену чињеницу, а не нешто опште, Хегел коначно и иманентно побија позитивизам.

- говорећи о самосвести, Хегел наставља анализу започету у јенској ''Филозофији духа'', анализу односа између појединаца и њиховог света. Човек је научио да његова властита самосвест лежи иза појаве ствари. Он се сада лаћа тога да оствари ово искуство, да докаже да је он сам господар свога света. Тако самосвест налази себе у стању пожуде: човеку коме је пробуђена самосвест жели предмете око себе, присваја их и употребљава. Али, у том процесу он почиње осећати да предмети нису истински циљ његове жеље, него да се његове потребе могу испунити само путем саобраћаја са другим појединцима. Хегел каже да самосвест долази до свог задовољења само у другој самосвести. 

- појединац може постати оно што јест само преко другог појединца; сама његова егзистенција састоји се у његовом бивању-за-другог. Тај однос, међутим, нипошто није однос складне сарадње између подједнако слободних појединаца, који идући за својим властитим напретком потпомажу заједнички интерес. То је пре борба на живот и смрт између, у суштини, неједнаких појединаца, од којих је један господар, а други слуга. Водити битку је једини начин да човек дође до самосвести, тј. до спознаје својих могућности и слободе њиховог остварења. Истина самосвести није ја него ми, ''ја које је ми и ми које је ја''.

- Хегелова анализа почиње са искуством да је свет у коме се самосвест мора афирмисати расцепљен на два сукобљена подручја: једно, у којему је човек тако везан за свој рад да овај одређује читаво његово постојање, друго, у коме човек присваја и поседује рад другог човека и задобија власт самом чињеницом овог присвајања и поседовања. Хегел означује потоњег господаром, а првога кметом. Кмет није људско биће које случајно ради, него је у суштини радник; његов рад је његово биће. Он ради на предметима који не припадају њему, него другоме. Он своје постојање не може одвојити од тих предмета, они чине ланац којега се не може ослободити. Он је потпуно препуштен милости онога који поседује те предмете. Треба приметити да зависност човека о човеку није нити лична околност нити се темељи на личним и природним условима, него је посредована стварима. Другим речима, она је резултат човековог односа према производима рада. Рад тако везује радника уз предмете да његова свест не постоји, него само у облику и лику стварства. Он постаје ствар чије се постојање састоји само у томе да се употребљава. Биће радника је биће-за другога.

- рад је, међутим, у исто време средство које преображава тај однос. Делатност радника не нестаје када нестају производи његовог рада, него је у њима сачувана. Ствари које рад обликује и моделира испуњавају друштвени свет човеков и тамо делују као предмети рада. Радник учи да његов рад одржава овај свет; он себе види и препознаје у стварима око себе. Његова је свест сада испољена у његовом раду и ''прешла је у стање сталности''. Човек који се труди и служи долази тако до тога да независно биће види као себе. Предмет његовог рада више нису мртве ствари које га везују за друге људе, него производи његовог рада и, као такви, саставни делови његовог властитог бића. Чињеница да је производ његовог рада објективиран не чини га ''нечим другим него што је свест која обликује ствар путем рада, јер управо тај облик је његово чисто самопостојање, које се у томе истински остварује''.

- процес рада ствара самосвест не само у раднику него и у господару. Господство се највише одређује чињеницом да господар управља предметима које жели, а да на њима не ради. Он свој тип потребе задовољава тиме што неко, не он сам, ради. Његово уживање зависи од његове слободе од рада. Радник, којим он управља, изручује му предмете које жели у развијеном облику, спремне да буду уживани. Радник тако заштићује господара од сусрета са негативном страном ствари, с оном због које оне постају окови на човеку. Господар прима све ствари као производе рада, не као мртве предмете, него као ствари које носе обележје субјекта који је на њима радио. Када рукује овим стварима као својом својином, господар, уистину, рукује другом самосвешћу, радниковом, самосвешћу бића преко којег долази до свога задовољења. На тај начин, господар открива да није независно биће-за-себе, него је битно зависан од другог бића, од делатности онога који за њега ради.

- супротност између субјекта и објекта, која је одређивала облике духа који су до сада описани, сада је нестала. Предмет, обликован и обрађен људским радом, у стварности је објективизација једног самосвесног субјекта. ''Стварство, које је свој лик попримило преко рада није никаква друга супстанција него свест.  На тај начин је произведен нови вид самосвести. Сада имамо свест која мисли или која јест слободна самосвест.'' Зашто ова нагла идентификација слободне самосвести са свешћу која мисли? Хегел прелази на дефиницију мишљења која одговара на ово питање о основном смислу његове филозофије. Он каже да субјект мишљења није апстрактно ја, него свест која зна за себе да је супста-нција света. Односно, мишљење се састоји у знању да је објективни свет у стварности субјективни свет, да је објективизација субјекта. Субјект који стварно мисли схвата свет као свој свет. Све што је у њему, има свој истински облик само као схваћен предмет, наиме као саставни део развитка једне слободне самосвести. Укупност предмета који сачињавају човеков свет мора се ослободити од своје супротности према свести и мора се прихватити на такав начин који ће припомоћи њеном развитку.

- Хегел описује мишљење у смислу једне одређене врсте постојања. ''Мислећи, ја сам слободан јер нисам други, него остајем једноставно и једино у додиру са самим собом, а предмет је.....неподељено јединство мојега бића-за-мене, а мој поступак у схватању је поступак унутар мене самог.'' Ово објашњење слободе показује да Хегел повезује овај основни појам са начелом једног одређеног облика друштва. Он каже да је слободан онај који у свом постојању са другима остаје само са собом, који се придржава свога постојања као, рецимо, своје властите својине. Слобода је самодовољност и независност од свега спољашњег, стање у којем је субјект присвојио сву спољашњост. Бојазни и стремљења друштва конкуренције изгледа да дају повода за ову идеју слободе; страх појединца да ће изгубити себе и његово вруће настојање да сачува и осигура оно што је његово. Ово води Хегела до тога да елементима мишљења да најистакнутије место.

- уистину, ако се слобода не састоји ни из чега другога него из потпуне самодовољности, ако све што није у потпуности моје или ја сам ограничава слободу, онда слобода може постати стварном само у мишљењу. Треба зато да очекујемо да ће Хегел сматрати стоицизам првим историјским обликом само-свесне слободе. Стоички начин постојања чини се да је превладавао сва ограничења која важе у природи и друштву. То је повлачење човека у мишљење.

- Хегел, међутим, иде даље и каже да ово није стварна слобода. Проблем је у томе што ''слобода у мишљењу узима за своју истину само чисту мисао, али њему недостаје конкретна садржина живота. Она је зато само појам слободе, а не сама слобода живота.'' Зато Хегел инсистира на живој слободи. Он каже да су слобода и независност самосвести само прелазни ступањ у развитку духа према истинској слободи. Човек напушта апстрактну слободу мишљења и улази у свет са пуном свешћу да је ово његов властити свет. ''До сада негативан став'' самосвести према стварности ''претвара се у позитиван став. До сада се он бринуо само о својој властитој независности и слободи настојећи да се одржи за себе на рачун света или његове властите стварности...''. Сада она открива свет као свој властити, нови и стварни свет, који је у својој сталности за њега од интереса. Субјект поима свет као властиту присутност и истину; он ће, сигурно је, тамо наћи једино себе.

- овај процес је процес саме историје. Самосвестан субјект долази до своје слободе не у облику ја, него ми, удруженога ми које се прво појавило као резултат борбе између господара и кмета. Историјска стварност тога ми налази своје стварно испуњење у животу једног народа.

Апсолутно знање 

- савлађивање предмета свести не треба да се схвати као предмет који се враћа у самство, него одређеније тако што се он не само као такав показао самству као предмет који ишчезава, већ још више, да је отуђење самосвести то које поставља стварство, и да то отуђење има не само негативно већ и позитивно значење, не само за нас или по себи, него и за саму самосвест. За самосвест има негативност предмета или његово самоукидање позитивно значење по томе, или она познаје његову ништавност, с једне стране, по томе што се она сама отуђује; јер у томе отуђивању она себе поставља као предмет или, због неодвојивог јединства бића за себе, поставља предмет као саму себе. С друге стране, у томе лежи у исто време овај други моменат. Да је самосвест то отуђење и ту предметност исто тако такође укинула и у себе повратила, дакле што се у своме другобивству као таквом налази код себе. – То јесте кретање свести и у томе кретању та свест јесте тоталитет својих момената.

- предмет је, дакле, делом непосредно биће или једна ствар уопште, што одговара непосредној свести, делом једно његово предругојачење, његов однос или биће за друго и биће за себе, одређеност, што одговара опажању, делом суштина или као оно опште, што одговара разуму. Као целина предмет је закључак или кретање општега кроз одређење ка појединачности, као и обрнуто кретање од појединачности кроз њу као укинуту или одређење ка општем. –Према овим трима одредбама, дакле, свест мора да познаје предмет као саму себе. Па ипак, то није знање као чисто поимање предмета, о којем је реч, већ то знање треба да буде показано у његовоме постајању или у његовим моментима са те стране која припада свести као таквој, а моменти правог појма или чистога знања треба да буду показани у форми уобличења свести.

- у погледу предмета, уколико је он непосредан, уколико представља једно равнодушно биће, ми смо видели да овај посматрачки ум тражи и налази сама себе у тој равнодушној ствари, то јест да је свестан свога делања као једнога исто тако спољашњег делања, као што је свестан предмета само као једног непосредног предмета. Ми смо такође видели да он на своме врхунцу исказује своју одредбу у бесконачном суду, да биће тога Ја јесте једна ствар; и то једна чулна непосредна ствар.

- ствар јесте Ја; уистину ствар је у овоме бесконачноме суду укинута; она није ништа по себи; она има значење само у односу, само благодарећи ономе Ја и његовој вези са њом. Тај моменат показао се за свест у чистоме увиду и просвећености. Ствари су просто-напросто корисне и могу се посматрати само с обзиром на њихову корисност. Образована самосвест, која је прошла кроз свет духа отуђеног од себе, својим је отуђењем произвела ствар као саму себе, услед чега у њој још одржава саму себе, познаје њену зависност, или зна да је ствар у суштини само биће за друго; или ако се потуно изрази однос, то јест оно што овде једино сачињава природу предмета, онда за образовану самосвест ствар важи као неко за себе бивствујуће, она исказује чулну извесност као апсолутну истину, а то само биће за себе као моменат, који само ишчезава и прелази у своју супротност, у напуштено биће за друго.

- у томе, међутим, знање ствари још није завршено; ствар се мора познавати не само према непосредности бића и према одређености, већ такође као суштина или оно унутрашње, као самство. Ово постоји у моралној самосвести. Морална самосвест познаје своје знање као апсолутну суштаственост или биће просто-напросто као чисту вољу или знање.

- уколико морална свест постојање у својој представи света отпушта из самства, утолико га она исто тако поново враћа у себе. Као савест, најзад, морална свест није више оно наизменично постављање и премештање постајања и самства, већ она зна да њено постојање као такво јесте ова чиста извесност саме себе; предметни елеменат у који се она испољава као делатна није ништа друго до чисто знање самства о себи.

- то су моменти из којих се састоји измирење духа са његовом властитом свешћу; они за себе јесу појединачни, и једино њихово духовно јединство јесте оно што сачињава снагу тога измирења. Последњи пак од тих момената јесте нужно само то јединство и, као што се јасно види, повезује их у ствари све у себи. Дух, који је у своме постојању сигуран у сама себе, нема за елеменат постојања ништа друго до то знање о себи; исказ да оно што ради он то ради из уверења о дужности, тај његов говор представља важење његовог делања.

- измирење свести са самосвешћу показује се тиме као произведено са двају страна: једанпут у религијском духу, другипут у самој свести као таквој. Обе ове стране разликују се једна од друге тако, што она прва страна представља то измирење у форми бића по себи, а ова друга у форми бића за себе.

- оно што је у религији било садржина или форма представљања другога, то исто јесте овде властито делање самства; појам повезује то да садржина представља властито делање самства; јер овај појам (духа) представља знање делања самства у себи као сваке суштаствености и свега постојања, знање о овоме субјекту као супстанцији и о супстанцији као овоме знању његовог делања.

- последњи лик духа, духа који својој потпуној и истинитој садржини даје у исто време форму самства и тиме свој појам реализује исто тако као што у томе реализовању остаје у своме појму, јесте апсолутно знање; ово јесте дух који себе познаје у облику духа или оно је знање које поима. Истина није само по себи потпуно равна извесности, већ има такође облик извесности самога духа, или она је у своме постојању, то јест она се за дух који зна налази у форми знања себе самог.

- дух који се у овоме елементу појављује свести, или, што је исто, који је свест произвела у том елементу, јесте наука.

- природа, моменти и кретање овога знања показали су се, дакле, тако да то знање представља чисто биће за себе самосвести; оно јесте Ја које је ово и никакво друго Ја, а које је исто ткао непосредно испосредовано или укинуто опште Ја.

- ништа се не познаје што се не налази у искуству или, као што се то исто изражава такође, што не постоји као истина која се осећа, као оно вечно које је у унутрашњости откривено, као оно свето у шта се верује, или како се то иначе друкчије изражава. Јер, искуство је управо то да садржина – а садржина је дух – јесте по себи, супстанција и отуда предмет свести. Та пак супстанција, која представља дух, јесте претварање самог духа у оно што је он по себи; и тек као то претварање које се рефлектује у себе, дух је по себи уистину дух. Он је по себи кретање које представља сазнавање – преображај оне посебитости у засебитост, супстанције у субјекат, предмета свести у предмет самосвести, то јест у исто тако укинути предмет или у појам. Оно кретање је круг који се враћа у себе, који претпоставља свој почетак и достиже га тек у завршетку.

- дух пре него што се доврши по себи, као светски дух, он не може да постигне своје довршење као самосвесни дух. Због тога садржина религије исказује у времену раније него наука оно што дух јесте; али само наука је његово право знање о себи самом.

- ово кретање, да испољи форму свога знања о себи, јесте рад који дух извршује као стварну историју. 

- снага духа је у томе што у самоме отуђењу остаје једнак са самим собом и као оно што бивствује по себи и за себе поставља биће за себе само као моменат исто тако као и биће по себи.

- знање се састоји у привидној неделотворности, која само посматра како се оно што је различно креће у самом себи и враћа у своје јединство.

- у знању је, дакле, дух завршио кретање свога уобличавања уколико је оно скопчано са несавладаном разликом свести. Он је задобио појам, тај чисти елемент свога постојања.

- моменти његовог кретања не приказују се више у науци као одређени облици свести, већ, пошто се разлика свести вратила у самство, као одређени појмови и као њихово органско кретање, засновано у самом себи.

- наука у самој себи садржи ту нужност, да се лиши форме чистог појма, као и прелажење појма у свест. Јер, дух који познаје сама себе, управо зато што схвата свој појам, јесте непосредна једнакост са самим собом, која у својој разлици представља извесност о ономе што је непосредно или чулну свест, - почетак од којег смо пошли; ово његово отпуштање из форме свога самства јесте најузвишенија слобода и сигурност његовога знања о себи.

- ипак је то отуђење још несавршено; оно изражава однос извесности о самом себи према предмету, који, управо по томе што се налази у односу, није задобио своју потпуну слободу. Знање не познаје једино себе, већ и негативност самог себе, или своје границе. Познавати своје границе значи умети жртвовати се. То жртвовање јесте отуђивање у коме дух приказује своје претварање у дух у форми слободног случајног збивања, опажајући своје чисто самство као време изван себе а исто тако своје биће као простор. Ово последње његово постајање, природа, јесте његово живо непосредно постајање; природа, отуђени дух, није у своме одређеноме бићу ништа до то вечно отуђивање свога постојања и кретање које успоставља субјект.

- друга пак страна његовог постајања, историја, јесте постајање које зна, које посредује себе – дух који се отуђио у времену; али то је отуђење исто тако отуђење самог отуђења; оно негативно јесте негативно самога себе. Ово постајање представља једно тромо кретање и редослед духова, једну галерију слика, од којих се свака, будући опремљена потпуним обиљем духа, управо због тога креће тако тромо, јер самство има да прожме цело то обиље његове супстанције и да га свари.

- царство духова сачињава један редослед у коме је један дух смењивао други и сваки је преузимао царство света од духа који му је претходио. Сврха тога редоследа јесте откривање дубине, а та дубина јесте апсолутни појам; то откривање јесте тиме укидање дубине апсолутнога појма или његово прости-рање, негативитет тога Ја које бивствује у себи, који негативитет представља његово отуђење или супстанцију, - и његово време, тиме што се то отуђење отуђује на њему самом и тако у свом простирању исто тако је у својој дубини, у самству. Циљ, апсолутно знање, или дух који зна себе у својству духа има за свој пут сећање духова, какви су они сами по себи и како извршују организацију свога царства. Њихово очување у погледу њиховога слободнога одређеног бића, које се појављује у форми случајности, јесте историја, а у погледу њихове појмљене организације јесте наука знања које се појављује; обоје заједно, појмљена историја, образују сећање и Голготу апсолутног духа, стварност, истину и сигурност његовог престола, без кога би он био беживотни усамљеник.

 НАУКА ЛОГИКЕ

Увод

- са ''Науком логике'' досежемо коначни ниво Хегеловог филозофског напора.  Основно устројство његовог система и његови темељни појмови од сада се више не мењају. 

- његова је логика, у првом реду, критична према гледању да грађа спознаје постоји по себи и за себе у облику једног коначног света одвојеног од мишљења, да постоји као нешто у себи довршено и потпуно, нешто што би, што се тиче стварности, могло бити потпуно лишено мисли. 

- Хегел критикује раздвајање мишљења од стварности. Одвајање мишљења од бића значи да се мишљење повукло пред нападом здравог разума. Ако, дакле, треба досегнути истину, потребно је одстранити утицај здравога разума, а са њиме и категорије традиционалне логике, које су, у крајњој линији, филозофске категорије здравог разума које учвршћују и продужују једну лажну стварност. А задатак да се укине власт здравог разума припада дијалектичкој логици. Хегел стално понавља да дијалектика има овај ''негативни'' карактер. Негативно сачињава квалитет дијалектичког ума, а први корак према истинској појму уму је негативни корак; негативно сачињава истински дијалектички поступак. У свим овим употребама, ''негативно'' има двоструки смисао: оно означава, прво, нега-цију учвршћених и статичких категорија здравога разума и, друго, негативни и зато неистинити карактер света што га те категорије означавају. Негативност се очитује у самом процесу живота, тако да ништа што постоји није истинито у свом датом облику. Свака поједина ствар има да развије нове услове и облике ако хоће да испуни своје могућности.

- егзистенција је ствари, дакле, у основи негативна; све оне постоје независно о својој истини и у трагању за том истином, а њихово актуелно кретање, управљано њиховим латентним могућностима, јесте њихов напредак према тој истини. Ток напретка, међутим, није израван нити постојан. Негација, коју свака ствар садржи, одређује само њезино биће. Материјални део стварности неког предмета сачињен је од онога што та ствар није, од онога што она искључује и одбија као своју супротност.

- противречност, или њен конкретни облик о коме расправљамо, супротност, не поставља прави идентитет ствари, него производи тај идентитет у облику неког процеса у којем се развијају могућности ствари. Закон идентитета којим се руководи традиционална логика укључује тзв. закон противречности. А је једнако А само утолико уколико је супротстављено Не-А. Или, идентитет једног А произлази из противречности и садржи ту противречност. А не противречи не спољњем Не-А, сматра Хегел, већ једном Не-А који припада самом идентитету тога А; другим речима, А је противречан самом себи.

- логички облик општега је појам. Хегел каже да истина и суштина ствари живе у њиховоме појму. Тај исказ је стар колико и сама филозофија. Кажемо да истину ствари знамо и чувамо у нашим идејама о њима. Појам је идеја која изражава њихову суштину, за разлику од разноликости њихове појаве. Хегел повлачи консеквенце из овог гледишта. ''Кад намеравамо говорити о стварима, називамо њихову природу или суштину њиховим појмом'', а у исто време, сматрамо да појам постоји само за мишљење. Јер, појам је једна општост, тврди се, док је све што постоји нека посебност. Појава је, дакле, напросто појам, а његова истина напросто једна мисао. насупрот овом гледишту, Хегел показује да општост не само постоји, него да је потпунија стварност од посебности. Такве општости, као што је човек и животиња, заиста има, а та општост, уистину, ствара егзистенцију сваког појединог човека и животиње.

- сваки људски појединац иако је бесконачно јединствен такав је само зато што припада класи човека, свака животиња само зато што припада класи животиња. Бити човек или бити животиња је предуслов њихове појединачности.

- када Хегел каже да је сваки појединац прво човек, он сматра да његове највише могућности и његова истинска егзистенција имају своје средиште у томе што је он човек. 

- садржај општости сачуван је у појму. Ако опште није тек апстракција, већ једна, стварност, онда појам означава ту стварност. Стварање појма, такође, није произвољан чин мишљења, него нешто што следи само кретање стварности. Обликовање општега у коначној је анализи историјски процес, а општост је историјски чинилац.

- оцртали смо негативни лик дијалектике. Њен позитивни лик састоји се у њеном обликовању општега преко негације посебнога, у њеном конструисању појма. Појам неке ствари је опште које је у њој иманентно, иманентно јер опште садржава и чува праве могућности те ствари. Дијалектичко мишљење је ''позитивно зато што је извор у којем је обухваћено посебно''. Процес растварања и разбијања здраворазумске чврстоће света на тај начин доводи до изградње општега које је у себи конкретно, конкретно јер не постоји изван посебнога, него се остварује само у посебноме и преко њега, или, управо, у тоталитету посебности.

- ''Наука логике'' бави се општим онтолошким устројствима ентитета, а не њиховом појединачним конкретним постојањем. Из тог разлога дијалектички процес у ''Логици'' поприма веома уопштен и апстрактан облик.

- процес мишљења почиње покушајем да се схвати објективно устројство бића. 

- на крају пута, имамо појам. Термин појам јавља се у уводу у различитим значењима. 1. појам је суштина и природа ствари, оно што се мишљењем зна у и о стварима и оно што је у њима стварно истинито. Ово значење подразумева мноштво појмова, који одговарају мноштву ствари које означавају 2. појам означава рационално устројство бића, свет као логос, ум. У том смислу појам је један, и битна основа и стварни садржај ''Логике'' 3. појам у свом истинском облику егзистенције је слободна, независна и самоодређујућа субјективност, или, заправо, сам субјект.

Учење о бићу

КВАЛИТЕТ – биће, постојање, биће за себе

Биће – биће, ништа, бивање

Постојање – постојање као такво, коначност, бесконачност
Биће за себе – биће за себе као такво, једно и много, репулзија и атракција

КВАНТИТЕТ – квантитет, квантум, квантитативна сразмера

Квантитет – чисти квантитет, конт. и дискр. величина, ограничавање квант.

Квантум – број, екстензиван и интензиван квантум, квантитативна бесконачност

Квантитативна сразмера – управна, обрнута и потенцијална сразмера

МЕРА – специфични квантитет, реална мера, постојање суштина

'
'Наука логике'' почиње са врло познатим међусобним деловањем између бића и не-бића. Насупрот ''Феноменолигији духа'', ''Логика'' не почиње са подацима здравог разума, него са истим филозофским појмом са којим је свршила ''Феноменологија''. Тражећи истину иза чињеница, мишљење тражи једну чврсту основу орјентације, општи и нужни закон усред бескрајног тока и разноликости ствари. Таква општост, ако заиста треба да буде почетак и основа свих даљих одредаба, не сме сама бити одређена, јер, иначе, не би била нити прва нити почетак. Разлог због којег не би могла бити одређена, ако треба да буде почетак, почива у чињеници да све што је одређено зависи од оног што га одређује, и зато није прво.

БИЋЕ – прва и неодређена општост, коју Хегел поставља, јесте биће. Оно је заједничко свим стварима (јер су све ствари бића), и зато је најопштији ентитет у свету. Оно нема никакве одредбе; оно је чисто биће и ништа више.

- логика, дакле, почиње тако, као што је почела читава западна филозофија, са појмом бића. 

- појам бића претпоставља разликовање између одређеног бића и бића као таквог, без одредаба. Свакодневни језик разликује биће од одређеног бића и у свим облицима суда. Биће не можемо одредити као неку ствар јер је биће предикат сваке ствари. Другим речима, свака ствар јест али биће није нека ствар. А оно што није нека ствар јесте ништа. Дакле, биће је ''чиста неодређе-ност и празнина''; оно је никаква ствар, дакле ништа.

- покушавајући схватити биће, сусрећемо ништа. Хегел искориштава ову чињеницу као средство да докаже негативни карактер стварности. Биће се није ''претворило'' у ништа, него су се оба показала идентичним, тако да је истина кад се каже да свако одређено биће садржи биће, као и ништа. Према Хегелу, нема у свету ниједне једине ствари која у себи нема заједничност бића и ничега. Све јесте само утолико што у сваком тренутку свога бивања постаје нешто што још није, а нешто што сада јест прелази у не-биће. Ствари јесу само утолико што се јављају у пролазе, дакле, биће треба да буде схваћено као постајање. Заједничност бића и ничега на тај је начин очита у устројство свега што постоји и мора се задржати у свакој логичкој категорији.

- логика има задатак до сада нечувен у филозофији. Она престаје бити извор правила и облика исправног мишљења. Она, у ствари, сматра правила, облике и све категорије традиционалне логике лажнима јер занемарују негативно и противречну природу стварности. У Хегеловој логици садржај традиционалних категорија је потпуно преокренут. 

- дијалектичке категорије конструишу један на главу постављен свет, који почиње са идентитетом бића и не-бића, а завршава са појмом као истинском стварношћу. 

- Хегел је рекао да је негативност бића основа и елеменат свега што следи. Напредак од једне логичке категорије до друге подстицан је унутрашњом тенденцијом у сваком типу бића да надвлада своје негативне услове егзисте-нције и пређе у нови начин бића, у којем досеже свој истински облик и садржај.

- није сасвим тачно кад се каже да једна категорија ''прелази'' у другу. Дијалектичка анализа, управо, открива једну категорију као другу, тако да ова друга представља њен развијени садржај – развијен по противречностима које су у њему инхеретне.

- бивање као прелажење у јединство бића и ничега, које јесте као бивствујуће или које има облик једностраног непосредног јединства тих момената, јесте постојање. Постојање јесте одређено биће, и то као бивствујућа одређеност, квалитет.

ПОСТОЈАЊЕ - прва категорија која суделује у том процесу је квалитет. Нешто је одређено када је квалитативно различито од сваког другог бића. ''По своме квалитету нешто је супротстављено другоме: оно је променљиво и коначно, и одређено као негативно, не само у супротности са другим него једноставно у себи''. Свака квалитативна одредба је у себи једно ограничење и зато негација. Omnis determinatio est negatio - Хегел даје том старом филозофском исказу нов садржај, повезујући га са својим негативним схватањем стварности. Нека ствар егзистира са извесним квалитетом – то значи да она искључује друге квалитете и да је ограничена онима које има. Штавише, сваки квалитет је оно што јест само у односу на друге квалитете, а ови односи одређују саму природу неког квалитета. На тај начин, квалитетне одредбе неке ствари своде се на односе који растварају ствар у један тоталитет других ствари, тако да она постоји у димензији ''другости''. Зато та ствар није биће-за-себе већ биће-за-друге. Насупрот тој другости стоји оно што је ствар у себи, или биће по себи. Ово су два појмовна момента са којима Хегел конструише свако биће. Треба приметити да се, за Хегела, ова два елемента не могу одвојити један од другога.

- одређено биће је више него ток променљивих квалитета. Нешто том току остаје сачувано, нешто што прелази у друге ствари, али, такође, остаје насупрот њима као једно биће за себе. Ово нешто може постојати само као производ једног процеса преко којег интегрира своју другост са својим властитим бићем. Хегел каже да његова егзистенција настаје преко ''негације негације''. Прва негација је другост у коју се она обраћа, а друга је враћање те друге у властито ја.  

- такав процес претпоставља да ствари поседују извесну моћ над својим кретањем, тако да се налазе у извесном односу према себи, који им омогућује да посредује своје егзистенцијалне услове. Хегел додаје да је овај појам посре-довања од највеће важности.

- Хегел придаје ствари сталан однос према самој себи. ''Нешто је по себи утолико уколико се повратило себи од бића-за-друге.''

- Хегел истиче да је јединство ствари са самом собом, које је основа њених одређених стања, уистину нешто негативно, јер произлази из негације негације. Објективна ствар јест одређена; она прелази у нови начин бића тиме што трпи делатност многоликих природних снага; зато негативно јединство, које она има, није свесно или активно јединство, него механичко. Зато што нема стварне моћи, ствар, једноставно, пада у оно једноставно јединство које је биће, јединство које није резултат једног процеса којим би она сама управљала. Ствар, иако је заузета непрестаним прелазима у друге ствари и стања, подвгнута је промени, а није субјект промене.

- ствар каква је по себи различита је од услова у којима стварно постоји. Стварни услови ствари супротни су или сметају остваривању њене властите природе. Ову супротност Хегел одређује као супротност између одредбе, која сада поприма значење праве природе ствари, и састава, који се односи на стварно стање или околности ствари. Одређење ствари обухвата њене унутра-шње могућности насупрот спољњим условима који још нису утемељени у самој ствари. Ту се јавља једно требање.

- и објективни свет се сматра учесником у истој врсти процеса. Прелаз ствари од једног склопа ка другом, и чак њен прелаз у другу ствар интерпретирани су тако као да су побуђени властитим могућностима саме ствари. Њено преображавање се не дешава, као малопре, према другоме, већ према самој себи. Унутар процеса промене свака спољња околност узима се у право биће ствари, а његово друго постављено је у ствар као њен властити моменат. Појам негације се на овом месту ревидира. Видели смо да су различита стања једне ствари била интерпретирана као различите негације њеног истинског бића. Сада, с обзиром на то да је ствар схваћена као као нека врста субјекта који себе одређује преко својих односа према другим стварима, њени постојећи квалитети или склопови су границе кроз које њене могућности морају проћи. Процес егзистенције једноставно је протвиречност између става и могућности; зато је идентично егзистирати и бити ограничен. ''Нешто има одређено биће у граници, а границе су начело онога што ограничавају''.
- Хегел сажима резултат ове нове интерпретације тако што каже да је егзистенција ствари ''немир нечега у његовој граници; иманентно је граници да буде противречност која шаље нешто изван самога себе''. Тиме смо стигли до Хегеловог појма коначности. Биће је непосредно постојање. Свако стање егзистенције мора бити премашено; оно је нешто негативно, што ствари, теране властитим унутрашњим могућностима, напуштају ради неког другог стања, које се опет открива као негативно, као граница.

- анализа објективних ствари нас је већ одвела од коначног ка бесконачном. Јер процес у којем нека коначна ствар нестаје и нестајући постаје другом коначном ствари, која то исто понавља, по себи је процес ad infinitum, и то не само у површном смислу, тј. у смислу да се напредовање не може прекинути. Кад нека коначна ствар ''ишчезава у'' другу ствар, она се променила утолико што је нестајање њен начин да испуни своје истинске могућности. Непрестано нестајање ствари је на тај начин, подједнако непрестана негација њихове коначности. Оно је бесконачно. ''Коначно је ишчезавајући, у тој негацији свога ја, досегло своје велико биће-по-себи и зато је постигло своје властито ја...Оно тако прелази изнад себе, само да би опет нашло себе. Овај самоидентитет, или негације, јест афирмативно биће, јест друго коначнога,... јест бесконачно''. 

- бесконачно је, дакле, управо унутрашња динамика коначнога, схваћена у свом стварном значењу. Оно није ништа друго него чињеница да коначност ''постоји само прелазећи преко'' саме себе.

- у једном додатку своме излагању Хегел показује да појам коначности пружа основно начело идеализма. Ако се биће ствари састоји у њиховом преобра-жавању више неголи у њиховом стању егзистенције, разнолика стања која оне имају, без обзира какав им био облик и садржај, само су моменти једног обухватног процеса и постоје само унутар тоталитета тога процеса. Оне су, дакле, ''идеалне'' нарави, и њихова филозофска интерпретација мора бити идеализам. 

- филозофија почиње када је истина датог стања ствари сумњива и када се признаје да то стање нема у себи коначне истине. Кад се каже да ''коначност нема истинитог бића'', не значи да истинско биће треба тражити у једном надсветском преко или у највећој дубини човекове душе. Хегел одбацује такво бекство од стварности као ''лош идеализам''. Његов идеалистички став подразумева да текући облици мишљења, баш зато што се заустављају код датих облика ствари, морају променити и друге облике, све док се не досегне истина. Хегел показује овај битно критички став у појму требања. ''Требање'' није подручје етичности или религије, него стварне праксе.

- схваћено као ''бесконачан'' процес преображавања, коначно је процес бића-за-себе.

Учење о суштини

СУШТИНА КАО РЕФЛЕКСИЈА О САМОЈ СЕБИ – привид, одредбе, основ

Привид – суштинско и несуштинско, привид и рефлексија

Одредбе – идентитет, разлика, противречност.

Основ – апсолутни основ, одређени основ, услов.

ПОЈАВА – егзистенција, појава, суштинска релација

Егзистенција – ствар и особине, састављ. ствари из материја и рашчл. ствари

Појава – закон појаве, појавни свет и по себи свет, разлагање појаве

Суштинска релација – релација целине и делова, релација силе, спољ. и унутр.

СТВАРНОСТ – оно апсолутно, стварност, апсолутна релација

- анализа квантитета открива да квантитет није спољан природи неке ствари, него је један квалитет, то јест мера. Квалитативни карактер квантитета изражен је у славнном Хегеловом закону да квантитет прелази у квалитет.. нешто би се могло променити у квантитету, без и најмање промене у квалитету, тако да његова природа или својства остану једна те иста, док се оно повећава или смањује у датом правцу. Наилази, међутим, тачка на којој се природа неке ствари мења чисто квантитативно (зрње, ћелави).

- дати облик егзистенције не може развити свој садржај, а да не угине. Ново мора бити стварна негација старога, а не пука исправка или ревизија.

- владајући облик мора бити разбијен. Промене бића су процес постајања другим, који прекида постепеност и квалитативно је другачији од претходног стања егзистенције. У свету нема равномерног напретка: појава сваког новог услова укључује скок; рађање новога је смрт старога.

- из одредаба мере, ми долазимо до суштине.

СУШТИНА КАО РЕФЛЕКСИЈА О САМОЈ СЕБИ – на питање: ''шта је биће?'' одговор је исказ: ''истина бића јесте суштина''. Суштина има следеће одредбе.

- суштина нема одређеног бића. Све традиционалне претпоставке о неком царству идеја или супстанције треба да се одбаце. Суштина није нешто у свету или изнад света, већ, управо, негација сваког бића.

- негација сваког бића није ништа, него је бескрајно кретање бића изван сваког одређеног стања.
- кретање није случајан спољњи процес, већ процес који се одржава снагом односа према себи, у току којега неки субјект поставља своје одредбе као моменте свог властитог самоостваривања.

- таква сила претпоставља једно одређено биће у себи, способност сазнавања одређених стања и рефлектирања о њима. Процес суштине јесте процес рефлексије.
- субјект, каквим се суштина открива да јест, није изван тог процеса нити је његов непроменљиви супстрат; он је сам тај процес, и све његове ознаке су динамичне. Његово јединство је тоталитет оног кретања које наука о суштини означава као кретање рефлексије.

- од највеће је важности да се зна да, за Хегела, рефлексија, као укупност одредби суштине, означава кретање које је објективно, и субјективно. Рефлексија није првенствено процес мишљења, него процес бивања у себи. Према томе, прелаз од бића на суштину је првенствено поступак филозофске спознаје. Властита природа бића наводи га да се поунутрашњује, те биће улазећи у себи постаје суштина. Објективно биће треба разумети као субје-ктивно биће, што заиста и јест. Субјект се сада појављује као супстанција бића, дакле, биће припада егзистенцији једног више или мање свесног субјекта, који је способан да се суочи са својим одређеним стањима и да их схвати, те тако има моћ да о њима рефлектира и да себе обликује.

- рефлексија је процес у којем све што постоји успоставља себе као јединство субјекта.

- ако размотримо шта Хегел придаје процесу суштине и о чему расправља у одељку о одређењима рефлексије, налазимо традиционалне коначне законе мишљења, законе идентитета, разноликости и противречности. У посебном одељку додаје се закон разлога.

- унутар ''Науке логике'', наука о суштини да је основне појмове који дијале-ктичку логику чине независном од математичке методе. 

- математичке науке, које оперишу квантитетом, оперишу једним бесадржајним обликом, кој се може мерити, бројати и исказивати помоћу равнодушних бројева и симбола. Али овако се не може поступати са стварношћу. Она се одупире формализацији и стабилизацији, јер она сама је негација сваког постојаног облика.

- доктрина суштине настоји ослободити спознају од обожавања чињеница које се могу посматрати и научног здравог разума, који намеће ово обожавање. Математички формализам напушта и спречава свако критичко разумевање и употребу чињеница. Хегел је спознао унутрашњу везу између математичке логике и потпуног помирења са чињеницама, те је, по томе, антиципирао више од стотину година развитка позитивизма.

- суштина означава јединство бића, његов идентитет у току промене. Шта је, управо, то јединство или идентитет? То није сталан и утврђен супстрат, него процес у којем се све сукобљава са својим унутрашњим противречностима и као резултат тога се развија. Схваћен на тај начин, идентитет садржи своју супротност, разлику, и подразумева разликовање унутар себе и сједињење које одатле следи. Свака егзистанција претвара се у негативитет и остаје оно што је само негирајући тај негативитет. Она се цепа у мноштво стања и односа према другим стварима, које су јој најпре стране, али које постају део њене властите самости када дођу под активни утицај њене суштине. Идентитет је, тако, исто што и негативни тоталитет, за који је показано да је устројство стварности; он је исто што и суштина.

- тако схваћено, суштина описује стварни процес стварности.

- захваљујући унутрашњем негативитету који је у њима, све ствари постају у себи противречне, супротне себи, а њихово биће се састоји у оној сили која може схватити и издржати противречности. ''Све ствари су у себи противречне'' – тај став, који се тако оштро разликује од традиционалних закона идентитета и противречности, изражава за Хегела истину и суштину ствари. Противречност је корен свем кретању у животу, сва стварност је у себи противречна. Специфично  кретање, спољашње кретање, као и кретање у себи, само је постојећа противречност.

- наука о суштини успоставља опште законе мишљења као законе уништавања – уништавања ради истине. Мишљење је тиме успостављено као трибунал који противречи природним облицима стварности, у име њиховог истинског садржаја. Суштина, истина бића, захваћена је мишљу, која је, са своје стране, проти-вречност.

- према Хегелу, међутим, противречност није крај. Суштина, а у њој је место противречности, мора погинути, а противречност се мора разрешити. Она се разрешава утолико што суштина постаје разлогом (osnovom) егзистенције. Постајући разлогом ствари, суштина прелази у егзистенцију. Разлог неке ствари, за Хегела, није ништа друго него тоталитет њене суштине. Суштина је, на тај начин исто толико и онтолошка. 

ПОЈАВА – суштина мора да се појави.

- суштасвеност која је у своме напредовању доспела до непосредности јесте, пре свега, егзистенција, и оно што егзистира или ствар – као неразликовано јединство суштине са њеном непосредношћу. Друго, ствар је тако појава. Појава је оно што је ствар по себи, или њена истина. Али, појавно биће и суштинско биће апсолутно стоје у односу једно према другом. Тако је егзистенција, треће, суштински однос. Однос је још несавршено сједињење рефлексије у другоби-вство и рефлексије у себе; савршено прожимање обају јесте стварност.

- егзистенција је непосредност бића, до које се суштина поново обновила. Та непосредност је по себи рефлексија суштине у себе. Суштина као егзистенција произашла је из свог основа, који је и сам прешао у егзистенцију. Егзистенција је ова рефлектована непосредност, уколико је она сама по себи апсолутна негативност. Егзистенција је такође постављена као апсолутна негативност, тиме што се одредила као појава. 

- стога је појава пре свега суштина у својој егзистенцији, суштина постоји непосредно у појави.

- нешто јесте само појава, - у томе смислу, да је егзистенција као таква само неко постављено, а не оно што биствује по себи и за себе.

- суштина се привиђа пре свега у самој себи, у своме једноставном идентитету; тако је она апстрактна рефлексија, чисто кретање од ничега кроз ништа назад ка самој себи. Суштина се појављује, тако је она сада реалан привид, јер моменти привида имају егзистенцију.
- појава се сада ближе одређује. Она је суштинска егзистенција; њена се битност разликује од ње као небитне и обе те стране ступају о однос једна са другом. – Стога је појава, на првом месту, једноставни идентитет са собом, који у исто време садржи разне садржинске одредбе и који, како сам тако и однос ових, јесте оно што у смени појаве остаје себи једнако, - закон појаве.

- али, друго, закон који је у својој различности једноставан прелази у супротност; оно битно у појави супротставља се њој самој, а насупрот појавноме свету ступа свет који бивствује по себи.

- треће, та супротност враћа се у свој основ; оно што бивствује по себи јесте у појави и, обрнуто, оно што се појављује одређено је као примљено у своје биће по себи; појава постаје однос.

- суштинске могућности ствари остварују се у истом свеобухватном процесу који успоставља њихову егзистенцију када су могућности ствари сазреле у условима стварности и преко њих. Хегел описује тај процес као прелаз ка датости.

- из релације спољашњег и унутрашњег добијамо стварно.

СТВАРНОСТ – кад се поближе разматра актуалност, открива се да је она прво случајност. Оно што јест није оно по нужди; оно би могло постојати и у неком другом облику. Хегел ту не мисли на неку празну логичку могућност. Мноштво могућих облика није произвољно. Има неки одређени однос између датога и могућега. Могуће је само оно што се може извући из самог садржаја стварног.

- појам старности претворио се, тако, у појам могућности. Стварно још није дато, већ је понајпре само могућност једне актуалности. Пука могућност припада самом обележју стварности; она није наметнута неким произвољним спекулати-вним чином. Могуће и стварно налазе се у дијалектичком односу који тражи један посебан услов како би могао деловати, а тај услов мора бити чињеничан. (aristotel)

- како могућност може бити стварно? Могуће мора бити стварно у том строгом смислу да мора постојати. Начин његове егзистенције заправо је већ приказан. Оно постоји као дата стварност, схваћена као нешто што се мора негирати и преобразити. Другим речима, могуће је дата стварност схваћена као услов једне друге стварности. Тоталитет датих облика егзистенције важи само као услов других облика егзистенције. Ово је Хегелов појам стварне могућности. 


- пре него што егзистира, чињеница постоји у облику неког услова унутар констелације постојећих података. Постојеће стање ствари само је услов друге констелације чињеница, која доводи до сазревања друге могућности датога. ''Када су сви услови неке ствари присутни, она улази у егзистенцију''. А у такво је време дато стварно такође стварна могућност преображаја у једну другу стварност. ''Стварна могућност неке ствари је постојеће мноштво околности које с њом повезане''.

- садржај неке дате стварности носи семе њеног претварања у нов облик, а њено претварање је процес нужности, у том смислу што је он истински пут у којем једна случајна стварност постаје актуалном. Дијалектичка интерпретација актуалности уклања традиционалну разлику између случајности, могућности и нужности, и интегрира их све као моменте једног свеобухавтног процеса. Нужност претпоставља једну стварност која је случајна, тј. која у свом владајућем облику садржи могућности које још нису остварене. Нужност је процес у којему та случајна стварност постиже свој одговарајући облик. Хегел ово зове процесом актуалности.

- свака наводна разлика између различитих облика актуалног само је привидна, јер актуалност развија себе у свим облицима. Нека стварност је актуална ако је сачувана и одржана путем апсолутне негације свих случајности, другим речима, ако се њени различити облици и ступњеви само луцидна манифестација њеног истинског садржаја. У таквој стварности супротност између случајности и нужно-сти је превладана. Њен процес је нужан, јер следи унутрашњи закон своје властите природе и у свим околностима остаје исти. У исто време, ова нужност је слобода јер процес није одређен споља, вањским снагама, него је у строгом ссмислу саморазвитак. Све околности схваћене су и постављене самом стварно-шћу која се развија. Актуалност је, на тај начин, ознака за коначно јединство бића, који више није подложан промени јер има аутономну власт над сваком променом – не пуки идентитет, него самоидентитет.
- такав самоидентитет може се постићи само посредством самосвести и спознаје. Јер, само биће које има способност да познаје своје властите могућности и могућности света може свако дато стање егзистенције претворити у услов свог слободног самоостварења. Истинска стварност претпоставља слободу, а слобода претпоставља познавање истине. Истинска стварност се зато мора схватити као остварење једног спознавајућег субјекта. Хегелова анализа датости тако води к идеји субјекта као истинске актуелности у читавој стварности. STO JE STVARNO TO JE UMNO – STO JE UMNO TO JE STVARNO.

Учење о појму

СУБЈЕКТИВНОСТ – појам, суд, закључак

Појам – општи појам, посебни појам и појединачно

Суд – суд постојања, суд рефлексије, суд нужности

Закључак – закључак постојања, закључак рефлексије, закључак нужности

ОБЈЕКТИВНОСТ – механизам, хемизам, телеологија

Механизам – механички објект, механички процес, апсолутни механизам

Хемизам – хемијски објект, процес, прелажење хемизма

Телеологија – субјективна сврха, средство, спроведена сврха

ИДЕЈА – живот, идеја сазнавања, апсолутна идеја

Живот – живи индивидуум, процес живота, род

Идеја сазнавања – идеја истинитога, идеја доброга

Апсолутна идеја 

- стигли смо до тачке на којој се објективна логика претвара у субјективну логику, или у којој се субјективност појављује као истински облик објективности.

- логичка категорија ''субјекта'' не означава неки одређени облик субјективности (као што је човек), него једно опште својство, које би најбоље могло означити појмом ''дух''. Субјект означава једну општост која се индивидуализује, те ако се желимо сетити неког конкретног примера можемо указати на ''дух'' неког историјског раздобља.

- међутим, појам субјекта није последњи корак Хегелове анализе. Он сада прелази на доказивање да је субјекат појам. Показао је да се слобода субјекта састоји од његове способности да схвати све што постоји. Другим речима, слобода изводи свој садржај из спознаје истине. Али облик у којем се чува истина је појам. Слобода, у крајњој линији, није атрибут мислећег субјекта као таквог, него истине коју тај субјект поседује и којом господари. Слобода је, тако, атрибут појма, а истински облик стварности у коме се остварује суштина бића је појам. Међутим, појам ''егзистира'' само у мислећем субјекту.
- Хегелова чудна идентификација појма и Его-а или субјекта може се разумети само ако памтимо да он сматра да је појам више делатност схватања него њен апстрактни логички облик или резултат.

- према Хегелу, појам је делатност субјекта и као такав је истински облик стварности. С друге стране, субјект је означен слободом, тако да Хегелова учење о појму заиста развија категорије слободе. Ове схватају свет онаквим какав изгледа када се мишљење ослободило силе једне предметне стварности, када се субјект јавио као супстанција бића. Такво ослобођено мишљење постепено превладава традиционално одвајање логичких облика од њиховог садржаја. Хегелова идеја појма преокреће обични однос између мишљења и стварности и постаје основом критичке теорије. Према здраворазумском мишљењу, спознаја постаје тим мање стварна што се више одваја од стварног. За Хегела, истина је обрнута.

- свет чињеница није рационалан; већ се мора довести до ума, тј. до облика у коме стварност заиста одговара истини. Све док се то није постигло, истина остаје у апстрактном појму, а не у конретној стварности. Задатак апстраховања састоји се у ''превладавању и свођењу стварности ка суштини, која се очитује само у појму''. Са стварањем појма апстракција се не губи, него води у датост. Оно што природа и историја заиста јесу неће се наћи у постојећим чињеницама; свет није тако складан. Филозофска спознаја је тако супротстављена стварност, а ова је супротност изражена у апстрактном карактеру филозофских појмова. ''Филозофија није мишљена као приповедање о ономе што се догађа, него спознаја онога што је истинито у догађајима, и из садржаја истине мора схватити оно што се у приповедању јавља као пуко догађање.''

- апстракција је свођење различитих облика и односа стварности на актуелни процес у коме се они успостављају. Променљиво и посебно овде су једнако важни као заједничко и трајно. Општост дијалектичког појма није утвђени и стабилни збир апстрактних обележја, него конкретни тоталитет који сам развија посебне разлике свих чињеница које припадају том тоталитету. Појам не само да садржи све чињенице од којих је састављена стварност него и процесе у којима се те чињенице развијају и растварају. На тај начин, појам успоставља ''начело својих разлика''; различите чињенице које појам обухвата треба да се покажу као ''унутрашње разлике самога појма''.

- дијалектичка метода изводи све конкретне одредбе из једног свеобухавтног начела, које је начело стварнога развоја самог садржаја. Различита стања, квалитети и услови садржаја морају се јавити као његов позитивни развијени садржај. Ништа се не може додати изван. Дијалектички развој није ''спољња делатност субјективног мишљења'', него објективна историја саме стварности. Хегел, према томе, може казати да у дијалектичкој филозофији то ''нисмо ми који обликујемо појмове'', већ да је њихово обликовање, заправо један објекти-ван развој који ми само репродукујемо.

- појам сачињава ''негативни тоталитет'', који се развија само захваљујући својим противречним снагама.

- појам представља објективни тоталитет у коме се сваки посебни моменат јавља као '''саморазликовање'' општости и зато је и сам свеопшти. То значи да сваки посебни моменат садржи као свој битни садржај целину, и да мора бити интерпретиран као целина.

- захваљујући унутрашњем односу према сваком другом посебном кретању целине, садржај и функција сваког датог вида мења се са сваком променом целине. Зато је немогуће изоловати и утврдити посебне моменте. Непремостиви јаз, за који се тврди да постоји између математике и дијалектичке теорије, почива на томе; то је разлог зашто сваки покушај да се истина уоквири у математичке облике неизбежно уништава истину. Јер, математички предмети ''имају посебно својство...да су један другоме спољашњи и да имају чврсту одређеност. Ако се, дакле, појмови схвате тако да одговарају таквим симболима, онда престају бити појмови. Њихове одредбе нису такве мртве ствари као што су бројеви и црте,...оне су жива кретања; различита одређеност једне ствари такође је непосредно унутрашња другој и оно што би за бројеве и црте била потпуна противречност, битно је за природу појма.'' Појам, једини одговарајући облик истине, ''може, у суштини схватити једино дух...Узалудно је покушавати да се он може утврдити помоћу просторних ликова и алгебарских симбола, ради спољашњег опажања и беспојмовног механичког поступка или рачуна''.

- читава доктрина појма савршено је ''реалистичка'' ако је схваћена и изведена као теорија историје.

- појам означава општи облик свега што постоји, а у исто време, истинско биће који, на одговарајући начин, представља тај облик, наиме слободни субјект. Субјект, опет, постоји у кретању од нижих ка вишим начинима самостварења. Највиши облик овог самоостварења Хегел назива идејом. Још од Платоновог времена идеја је значила слику истинских могућности ствари насупрот привидној стварности. Био је то првобитно критички појам, као што је то и појам суштине, који је критиковао сигурност здравог разума у једном свету који се сувише спремно задовољавао обликом у коме су се ствари непосредно јављале. Став да је истинско биће идеја, а не стварност на тај начин садржи један парадокс.

- за Хегела који није знао ни за какво царство истине изван света, идеја је актуелна, а човеков је задатак да живи у њеној актуалности. Идеја постоји као спознаја и живот. 

- елемент праксе и даље је задржан у закључним одељцима ''Логике''. Одоговарајући облик идеје назван је јединством спознаје и делатности, или ''идентитетом теоријске и практичке идеје''. Хегел изричито изјављује да је практичка идеја, остварење ''добра'' које мења стварност, ''виша од идеје спознаје...јер нема само достојанство општега него и достојанство једноставно актуелног''. 

- начин на који Хегел то доказује ово јединство показује, међутим, да је он извршио коначни преображај историје у онтологију. Истинско биће схваћено је као савршено слободно биће. Према Хегелу, савршена слобода тражи да субјект схвата све предмете, тако да је њихова независна предметност превладана. Предметни свет тада постаје предметом самоостварења субјекта, који сву стварност спознаје као своју властиту и нема никаквог предмета осим самога себе.

- апсолутна идеја није додана резултатима претходне анализе као неки одвојени врховни ентитет. У свом садржају, тоталитету појмова које је развила ''Логика'', и у свом облику, она је ''метода'' која развија тај тоталитет. ''Разматрање о апсолутној идеји могло би сугерисати схватање да напокон долазимо до ствари и до закључка читаве целине....њен истински садржај је само читав систем чији смо развитак до сада проучавали.'' Према томе нам Хегелово поглавље о апсолутној идеји даје коначну обухватну демонстрацију дијалектичке методе. Овде је она опет приказана као објективни процес бића који себе одржава само преко различитих начина ''негације негације''. Ова динамика је то што на крају покреће апсолутну идеју и сачињава прелаз од логике на филозофију природе и духа. Апсолутна идеја је истински појам стварности и као таква највиши облик спознаје. Она је, може се рећи, дијалектичко мишљење развијено у свом тоталитету. Међутим, то је дијалектичко мишљење, и зато садржи своју негацију; оно није складни чврст облик, него процес сједињавања супротности. Оно није потпуно, осим у својој другости.

- апсолутна идеја је субјекат у свом коначном облику, мишљења. Њена другост и негација је предмет, биће. Апсолутну идеју треба интерпретирати као објективно биће. Хегелова ''Логика'' тако завршава тако где је и почела, категоријом бића. То је, међутим, другачије биће, који се више не може растумачити појмовима који су примењени у анализи којом је почела ''Логика''. Јер биће је сада схваћено у свом појму, тј. као конкретни тоталитет, у коме сви посебни облици постоје као битне дистинкције и односи једног свеобухватног начела. Када је тако схваћено, биће је природно, и дијалектичка мисао прелази у филозофију природе.

- овај приказ говори само о једном виду тог прелаза. Напредак даље од ''Логике'' није само методолошки прелаз из једне науке другој, него и објективни прелаз од једног облика бића (идеје) другоме (природе). Хегел каже да се ''идеја слободно отпушта'' у природу, тј. да слободно ''одређује себе'' као природу. А тај исказ, који приказује напредовање као актуелан процес у стварности, прави велике потешкоће за разумевање Хегеловог система.

- појам као логички облик у исто је време облик као постојећа стварност, он је мислећи субјект. Апсолутна идеја, одговарајући облик те егзистенције, мора зато у себи садржавати ону динамику која је тера у њену супротност и, преко негације те супротности, њеном враћању себи. Али како се овај слободни преображај апсолутне идеје у објективно биће (природу) и одатле у дух, може приказати као актуално догађање?
- од Аристотела је трагање за бићем било спојено са трагањем за истинским бићем, за оним одређеним бићем које најбоље изражава својства бића-као-таквог. Ово истинито биће је називано богом. Аристотеловска онтологија имала је свој врхунац у теологији.

- у складу са овом традицијом, и Хегел повезује ''Логику'' са теологијом. Он каже да ''Логика'' ''открива бога какав је он у својој вечитој суштини пре стварања природе и коначнога духа''. Бог у овој формули значи тоталитет истих облика свег постојећег или истиниту суштину бића коју развија ''Логика''. Ова суштина је остварена у слободном субјекту, чије је савршена слобода мишљење. Довде Хегелова ''Логика'' следи нит аристотеловске метафизике. Али, сада истиче своје право хришћанска традиција, у којој је Хегелова филозофија била дубоко укоре-њена, и онемогућује да се одржи чисто онтолошки појам бога. Као прави творац света треба да буде схваћена апсолутна идеја; она мора доказати своју слободу тиме што ће слободно отпустити себе у своју другост, тј. у природу.

- свет је тоталитет у себи и садржи чисту идеју саме истине. Процес је кружан који показује исти апсолутни облик у свим својим моментима, наиме враћање бића самом себи преко негације своје другости. Хегелов систем, брише чак идеју стварања. Природа постиже своју истину када улази у подручје историје. Развој субјекта ослобађа биће своје слепе нужности, а природа постаје део људске историје, и на тај начин, део духа.

ОСНОВНЕ ЦРТЕ ФИЛОЗОФИЈЕ ПРАВА

- према Хегелу, грађанско друштво мора родити ауторитаран систем, промену која потиче од економских темеља самог друштва и служи продубљивању и одржавању његовог оквира. Промена у облику треба да спасе угрожени садржај. Хегел је оцртао један ауторитаран систем у јенском систему где је говорио о владавини дисциплине. Тај облик владавине није значио нов поредак, већ је владајућем систему индивидуализма једноставну наметао једну методу. Овде, опет, уздижући државу изнад друштва, Хегел следи исти образац. Он даје држави врховни положај јер види неизбежне учинке антагонизама унутар модерног друштва. Интереси појединаца који се надмећу неспособни су да створе систем који би гарантовао продужење целине, па им се зато мора наметнути један необорив ауторитет. Однос владе према народу удаљен је је из сфере уговора и учињен изворним супстанцијалним јединством. Појединац првенствено подлеже дужности према држави и обликује се као дисциплинирана држава.

- међутим, њен се суверенитет мора разликовати од суверенитета апсолути-стичке државе – народ мора постати значајним делом државне моћи.

- ''Филозофија права'' не излаже неку специфичну теорију државе. Она није само филозофска дедукција права, државе и друштва, нити израз Хегелових личних мишљења о њиховој стварности. Оно што је битно у делу, то је саморазрешење и самонегација основних појмова модерне филозофије. Они деле судбину друштва које тумаче. 

Предговор 

- у уводу је постављен општи оквир за разраду права, грађанског друштва и државе. Царство права је царство слободе. Мислећи субјект је слободно биће, слобода је атрибут његове воље. Слободна је воља, тако да је слобода њена супстанција и суштина. Не би требало сматрати да ова тврдња противречи закону ''Логике'' да је мишљење једино царство слободе. Јер воља је посебни начин мишљења, наиме, она је мишљење које себе преводи у стварност, и постаје пракса. Својом вољом појединац може одредити своје чинове у складу са својим слободним умом. Читаво подручје права, право појединца мора се њему прилагодити. Држава се изграђује критичким умом ослобођеног појединца. Еманциповани појединац модернога друштва није способан за такву констру-кцију. Његова воља, која изражава посебне интересе, не садржи ону општост која би и посебном и општем интересу дала заједничку подлогу. Појединачна воља није по себи саставни део опште воље. Филозофска основа друштвеног споразума мора се зато порећи.

- Хегелов појам воље тежи да докаже да воља има двојаки карактер и да се састоји од темељног поларитета између посебних и општих елемената. Он, даље, настоји да покаже да та воља није у стању да роди друштвени и политички поредак, већ да су овоме потребни други чиниоци, који се могу ускладити са вољом само у току дугачког историјског процеса. Слободна воља појединца нужно истиче његов приватни интерес, она зато никада не може сама од себе хтети општи или заједнички интерес. Хегел показује како слободни човек постаје власник својине, али је, као такав, постављен насупрот другим власницима својине. Његова је воља, по природи, одређена његовим  непосре-дним поривима, апетитима и склоностима, и управљена је на то да их задовољи.

- човек своје потребе може испунити само тако што ће присвојити предмете које жели, и тако друге појединце искључити од употребљавања и уживања тих предмета. Његова воља нужно узима облик појединачности.

- у својој природној димензији слободна воља је, дакле, необузданост, која је заувек везана за произвољне процесе присвајања.

- Хегел је представио општост воље као општост самога Ја, мислећи тиме да се опште састоји у чињеници да све егзистенцијалне услове интегрише у свој самоидентитет. Резултат је парадоксалан: опште је постављено у најпосебнији елеменат човека, у његово Ја. Друштвено је тај процес сасвим разумљив. Модерно друштво не сједињује појединце тако да могу вршити аутономне, али усклађене делатности за добро свих.

- појам слободе у ''Филозофији права'' враћа се на суштински однос између слободе и мишљења, који је изложен у ''Логици''.

- процес којим се воља прочишћује до тачке на којој жели слободу је мукотрпни процес одгајања током историје. Васпитање је делатност и производ мишљења.

- слобода воље зависи од мишљења, од знања истине. Човек може бити слобо-дан само када зна своје могућности. Роб није слободан из два разлога: прво, јер је заиста заробљен; друго, јер нема никаквог искуства ни знања о слободи. Знање или, Хегеловим језиком, самосвест слободе је начело права, етичности и свих облика друштвеног морала. Логика је заснивала слободу на мишљењу, филозофија права, резимирајући раније мисли, долази до друштвено-историјских услова за тај закључак.

- једини предмет који може постати мојом својином у целини је духовни  предмет, јер ова нема никакве аутономне стварности која је одвојена од мислећег субјекта. ''На потпунији начин могу присвојити дух''. Духовно присвајање разликује се од својине у материјалним предметима јер обухваћен предмет не остаје спољашњи субјекту. Својину, на тај начин, узима слободна воља, која представља остварење како слободе тако и присвајања.

- начело идеализма, да објективно биће зависи од мишљења, сада се интерпретира као основа могућег својинског обележја ствари. У исто време, идеализам схвата да најистинитије биће, дух, испуњава идеју својине.

- Хегелова анализа слободне воље даје својини место у самом устројству појединца, у његовој слободној вољи. Слободна воља добија егзистенцију у облику чисте воље за слободом. То је ''идеја права'', идентична је са слободом као таквом. Али она је само идеја права и слободе. Остварење идеје почиње када еманципирани појединац истиче своју вољу као слободу присвајања. ''Ову прву фазу слободе називаћемо својином''. 

Апстрактно право – власништво, уговор, неправо

- Хегел је нагласио да је појединац слободан само када је признат као слободан, а да му се такво признање даје када је доказао своју слободу. Такав доказ он може прибавити показујући своју моћ над предметима своје воље тиме што их присваја. Чин присвајања довршен је када су се други појединци с њим сложили, или га ''признали''.

- видели смо да, за Хегела, супстанција субјекта почива у ''апсолутној негативности'', утолико што негира независно постојање предмета и претвара их у средство свога властитог остварења. Делатност власника својине сада је покретна сила те негације. 

- човек има апсолутно право да присвоји све што је ствар. Пуко присвајање, међутим, води до пуког поседовања. Али поседовање је својина само ако се учини објективним за друге појединце, као и за власника. ''Облик пуке субјективности мора се отклонити од предмета''; они се морају држати и употребљавати као опште призната својине одређене личности. Та се личност, са своје стране, мора препознати у стварима које поседује, мора их познавати и с њима поступати као с остварењем своје слободне воље. Тада, и само тада, својина постаје актуалним правом. Слободна воља је нужно ''појединачна воља'' одређене личности, а својина има ''ту особину да буде приватна својина''.

- Хегел је установу својине удаљио од свих случајних веза и хипостазирао је у онтолошки однос. Он увек наново наглашава да се она не може оправдати као средство за задовољавање људских потреба. 

- својина претходи случајним потребама друштва. Она је ''прво успостављање слободе и зато супстанцијалан циљ по себи''. ''У човековом односу према спољашњим предметима рационални елеменат састоји се у поседовању својине''. 

- Хегел изричито признаје да је владајућа расподела својине производ случајних околности, потпуно у нескладу са рационални потребама. Са друге стране, он ослобађа ум задатка да суди о тој расподели. Он не настоји да примени филозофско начело о једнакости људи на неједнакост својине и, у ствари, одбацује тај корак. Једина једнакост која би се могла извући из ума је та ''да би требало да свако поседује својину'', али ум је савршено равнодушан према квантитету и квалитету својине. У вези с тим Хегел даје своју јасну дефиницију: ''право се не брине за разлике међу појединцима''.

- процес преобраћања односа међу људима у односе ствари делује у Хегеловој формулацији. Личност је зароњена у своју својину и личност је само по својој својини. Према томе, Хегел означава сваки закон личности као закон својине. ''Јасно је да нам само личност даје право на ствари и да је зато лично право, у суштини, стварно право.''

- читав закон уговора и обавеза он изводи из закона својине. С обзиром да се слобода личности врши у спољашњој сфери ствари, особа се може ''оспољити'', то јест бавити се собом као спољашњим предметом. Властитом слободном вољом она се може ''отуђити'' и продавати своје поступке и услуге.

- начело слободе, које је требало да покаже апсолутну надмоћ особе над свим стварима, не само да је ту особу претворило у ствар него ју је, такође, учинило функцијом времена.

- установа приватне својине потекла је од слободне воље особе. Међутим, ова воља има одређену границу, приватну својину других личности. Ја сам власник и остајем то само утолико што се делимично одричем свога права да присвојим својину других људи. Тако приватна својина води даље од изолованог појединца према његовим односима са другим једнако изолованим појединцима. Инстру- мент који у тој димензији осигурава установу својине је уговор.

- уговори, међутим, само регулишу посебне интересе власника и нигде не прелази преко подручја приватног закона. Хегел још једном одбија науку о друштвеном уговору, јер, како он држи, неистинито је кад се каже да људи могу по својој вољи изабрати да ли ће припадати држави или не; напротив, апсолутно је нужно за свакога да буде у једној држави. ''Велики напредак'' који модерна држава представља према феудалној долази од чињенице што је она ''циљ за себе'', те нико не може у односу на њу правити никакве приватне погодбе.

- право у грађанском друштву потиче од чињенице да постоји апстрактно уопштавање посебних интереса. Ако се појединац, следећи свој интерес, сукоби са правом, он за себе може својатати исти ауторитет што га други својатају против њега, наиме да делује да би сачувао властити интерес. Право, међутим, има виши ауторитет јер такође представља – иако не у одговарајућем облику – интерес целине.

- право целине и право појединца немају исту важност. Право целине сабире потребе друштва, о којима зависи одржање и добробит појединца. Ако ови то право не признају, они не само да чине преступ против општега него и против себе. Они су у неправу, и кажњавањем њиховог злочина опет успоставља њихово актуелно право. 

- ова формулација, која управља Хегеловом теоријом казне, потпуно одваја идеју кривице од свих моралних обзира. Филозофија права не поставља кривицу ни у какву моралну категорију, него је уводи под насловом Апстрактног права. Кривица је нужни елемент у међусобном односу појединачних власника.

Моралитет – предложак и кривица, намера и добробит, добро и савест

- слободна воља, актуелни покретач ума у друштву, нужно ствара кривицу. Појединац се мора сукобити са друштвеним поретком, који за себе тврди да представља своју властиту вољу у њеном објективним облику. Али кривица и осветничка правда која је справља не само да изражавају вишу логичку нужност него, такође, припремају прелаз ка вишем друштвеном облику слободе, прелаз од апстрактног права ка етичности. Јер, чинећи кривицу и прихватајући казну за свој чин, појединац постаје свестан бесконачне субјективности своје слободе. Он сазнаје да је слободан само као приватна особа. Када се судара са поретком права, налази да је овај начин слободе коју је упражњавао досегао непремо-стиве границе. Одбијена у спољашњем свету, воља се сада окреће према унутра, да би ту потржила апсолутну слибоду. Слободна воља улази у дрго царство свога остварења: субјект који присваја постаје морални субјект.

- Хегелова ''Филозофија права'' и даље показује равнотежу између субјективно-сти воље која остаје основа егзистенције слободе, и објективности воље која се огледа у свемоћној држави. Етичност, царство унутрашње слободе, губи, међутим, у Хегеловом делу сав свој сјај и славу и постаје веза између приватног и уставног закона, између апстрактног права и друштвеног живота. 

Обичајност – породица, грађанско друштво, држава

- Наука логике показала је да је идеја испуњена саму у актуалности. На сличан начин, слободна воља мора превладати унутрашњи и спољашњи свет, субјективно и свеопште право, и појединац мора постићи своју вољу у објективним  друштвеним и политичким установама, које се, са своје стране, морају слагати са његовом вољом. Читав трећи део ''Филозофије права'' претпоставља да не постоји никаква објективна установа која се не би темељила на слободној вољи субјекта, и никаква субјективна слобода која се не очитава у објективном друштвеном поретку.

- Хегел сматра да је наука о природном закону недовољна, јер чини грађанско друштво само себи сврхом. Чак је у Хобсовој политичкој филозофији апсолутни суверенитет био подређен потреби за одговарајућом гаранцијом за сигурност и својину грађанског друштва, и испуњење овог услова постало је садржајем суверености. Хегел каже да грађанско друштво не може бити само себи сврхом јер због својих унутрашњих противуречности не може постићи истинко јединство и слободу. Независност грађанског друштва Хегел, на тај начин, одбија, и подређује га самосталној држави.

- истински дијалектички садржај ума и слободе увек наново провирује из Хегелове ауторитарне формуле спаса датог друштвеног облика. Жеља да се сачува владајући систем наводи га на величање државе као подручја за себе, које је смештено изнад права појединца. Држава има апсолутни ауторитет или силу. Држави је свеједно да ли појединац постоји или не. А, с друге стране, Хегел подвлачи да породица, грађанско друштво и држава нису нешто страно субјекту, него саставни део његове властите суштине. Однос појединца према тим установама он назива дужношћу и обавезом, која нужно ограничава његову слободу. Али он тврди да се ограничава само његова апстрактна слобода чиме се ослобађа његова супстанцијална слобода. 

- Хегел предвиђа појаву велике индустријске војске и сажима непомирљиве противречности грађанског друштва у исказ да ово друштво, у суфициту свог богатства, ''није доста богато...да би зауставило пораст сиромаштва...'' Систем сталежа, који Хегел означава као одговарајућу организацију грађанског друштва, није по себи способан да разреши ту противречност.

- све организације и установе грађанског друштва постоје за заштиту својине, а слобода тога друштва значи само право својине. Сталежи се морају регулисати спољашњим снагама које су јаче од економских механизама. Ове припремају прелаз на политичко уређење друштва. Овај прелаз јавља се у одељцима о администрацији правде, полицији и корпорацији.

- Хегелова правна теорија сасвим одређено припада прогресивним тенденцијама у модерном друштву. Антиципирајући каснији развој правосуђа, он одбацује све науке које право радије придају судској одлуци, него општости закона.

- закон може бити општи поступни с појединцима као с равноправнима само утолико уколико остане апстрактан. Право је зато више облик него садржај. Правда коју сачињава закон добија овај смер од општег облика трансакција и међусобних акција, док конкретне разноликости појединачног живота улазе само као укупни збир олакшавајућих или отежавајућих околности. Закон као општост има, тако, и један негативан вид. Он нужно укључује елеменат случаја, а његова примена на неки посебан случај родиће несавршенство и узроковати неправду и невољу. Ови се негативни елементи, међутим, не могу искључити тиме што ће се проширити судијина моћ одлучивања. Апстрактна општост закона, упркос свим недостацима, далеко је боља гаранција права неголи конкретно и специфично ја појединца. У грађанском друштву сви појединци имају приватне интересе којима су супротстављени у целини, а ниједан од њих не може тврдити да је извор права.

- корпорација води од одељка о грађанском друштву до одељка о држави. Држава је битно одвојена и различита од друштва. Одлучујућа карактеристика грађанског друштва је ''сигурност и заштита својине и личне слободе'', а коначна сврха му је ''интерес појединца''. Држава има потпуно другачију функцију и на други је начин повезана са појединцем. ''Сједињеност као таква је истински садржај и циљ'' државе. Интегрирајући чинилац је општост, а не посебност. Појединац може у држави ''водити општи живот''; његовим задово-љствима, делатностима и начином живота управља заједнички интерес. Држава је субјекат у строгом смислу речи, наиме актуелни носилац и циљ свих појединачних поступака, који се сада управљају према ''општим законима и начелима''.

- закони и начела државе управљају делатностима слободног мислећег субјекта, тако да њихов елеменат није природа, него дух, умно сазнање и воља удружених појединаца. Ово значење Хегел има на уму када државу назива ''објективним духом''. Држава ствара поредак чије одржање не зависи, као код грађанског друштва, од слепог међусобног односа посебних потреба и поступака. ''Систем потреба'' постаје свестан образац живота којим руководе човекове самосталне одлуке у заједничком интересу. Држава се зато може означити као ''остварење слободе''.

- Хегелово уздизање државне политичке моћи има неке изразите критичке црте. Расправљајући о односу између религије и државе, он истиче да се ''религија првенствено хвали и искориштава у времену јавних невоља, немира и угњетавања; она се учи да би пружила утеху против неправде и наду за надокнадом у случају губитка''. Он примећује опасну функцију религије у њеној тенденцији да човека одврати од његовог тражења стварне слободе и да му плаћа илузорну одштету за стварна зла.

- Хегел је узвисио националне интересе посебне државе до положаја највишег и најнесумњивијег ауторитета у међународним односима. Држава износи и наглашава интересе својих чланова тиме што их усмерава у заједницу, те на тај начин остварује њихову слободу и њихова права, а разорну снагу такмичења претвара у сједињену целину. Неоспоран унутрашњи ауторитет државе предуслов је за успешно такмичење, а ово, опет, завршава у спољашњем суверенитету. Борба појединаца у грађанском друштву, на живот и смрт, ради међусобног признавања показује се код суверених држава кроз рат. Рат је неизбежни резултат испита суверености. Он није апсолутно зло ни случајна незгода, већ ''етички елемент'', јер рат постиже оно интеграцију интереса коју грађанско друштво само не може успоставити. ''Успешни ратови већ су спречили грађанске сукобе и појачали унутрашњу снагу државе''.

ФИЛОЗОФИЈА ИСТОРИЈЕ

Увод

- хипотезу на којој почива филозофија историје потврдила је већ Хегелова ''Логика'': истинско биће је ум, који се очитава у природи и долази до свог остварења у човеку. Остварење се догађа у историји, а с обзиром на то да је дух, ум остварен у историји, Хегелова теза подразумева да је дух актуални субјект и покретна снага историје.

- наравно, човек је такође део природе, и његови природни пориви и импулси играју у историји значајну улогу. Хегелова ''Филозофија историје'' праведнија је према тој улози од многих емпиријских хисториографија. Природа, у облику укупног збира природних услова и услова живота, остаје првобитна основа историје у читавом току Хегелове књиге.

- као природно биће, човек је ограничен на посебне услове – рођен је у овом или оном месту или времену, припадник је овог или оног народа, приморан је да дели судбину целине којој припада. Али, упркос свему томе, човек је, у суштини, мислећи субјект, а мишљење сачињава општост. Мишљење, прво, уздиже људе изнад посебних одредаба и, друго, чини, такође, мноштво спољашњих ствари моментом субјектовог развоја.

- ова двострука општост, субјективна и објективна, карактерише историјски свет, у коме човек развија свој живот.

- садржај историје схватамо преко општих појмова као што су: нација, држава; робовласничко, феудално, грађанско друштво; деспотизам, демократија, монархија, итд. Цезар, Кромвел, Наполеон су нас римски, енглески, француски грађани; разумемо их као припаднике њихових народа, који одговарају друштву и држави свога времена. У њима се формира општост.

- суштина ове општости је дух, а ''суштина духа је слобода...Филозофија нас учи да сви квалитети духа постоје само преко слободе; да су све оне само средство да се дође до слободе; да сви траже и производе искључиво то.''

- истински субјекат историје је опште, а не појединачно; истински садржај је остварење самосвести слободе, а не интереси, потребе и акције појединаца. ''Историја света није ништа друго него напредак свести о слободи.'' Али, први поглед на историју уверава нас у то да поступци људи потичу од њихових потреба, њихових страсти, њихових карактера и талената, и он нам усађује уверење да су такве потребе, страсти и интереси једини покретачи поступака – делотворни чиниоци у овом призору делатности.''

- како Хегел разрешава ову привидну противречност?

- Хегел наводи пример Цезарове борбе за власт. Рушећи традиционални облик римске државе, Цезар је, сигурно, био вођен амбицијом, али задовољавајући своје личне пориве, он је остваривао ''нужну судбину у историји Рима и света''; својим је поступцима постигао виши, умствени облик политичке организације.

- општи закон историје, у Хегеловој формулацији, није напросто напредак ка слободи, него напредак у самосвести слободе. Низ историјских тенденција постаје законом само када их човек схвата и по њима поступа. Другим речима, историјски закони потичу само из човекове свесне праксе и само су у њој актуелни, ткао да, ако, на пример, има неки закон напретка ка све вишим облицима слободе, он престаје деловати ако га човек не препознаје и не извршава.

- коначни историјски субјекат Хегел назива светски духом. Његова стварност почива у оним поступцима, тенденцијама, настојањима и установама који успостављају интерес слободе и ума. Он не постоји посебно од тих стварности, и делује преко ових инструмената и посредника. Закон историје који представља светски дух, делује тако иза леђа и изнад глава појединаца, у облику једне неодољиве безимене силе. Прелаз од источне културе ка култури грчкога света, развој феудализма, успостављање буржоаског друштва, - све ове промене нису биле слободно човеково дело, него нужни резултати објективних историјских снага.

- сувереност светскога духа, како је Хегел приказује, показује тамне црте једнога света којим управљају историјске снаге уместо да он управља њима. Док су ове снаге још увек непознате у својој истинској суштини, оне са собом носе беду и уништавање. Историја се тада јавља као клаоница, у којој се жртвују срећа народа, мудрости држава и врлина појединаца. Хегел, у исто време, велича жртвовање појединачне уопштене среће, која је последица тога. Он то назива лукавством ума. Појединци живе несрећни, муче се и гину, али, иако никада уистину не постижу свој циљ, њихова невоља и пораз управо су средства помоћу којих напредују истина и слобода. Човек никада не жање плодове свог рада, ови увек припадају будућим генерацијама. Међутим, његове страсти и интереси не посустају; они су средства која подржавају човека у његовом раду у служби једне више силе и вишега интереса. Ово се може назвати лукавством ума – то што покреће страсти да за њега раде, док појединац чије се постојање развија помоћу таквог подстрека плаћа казну и трпи губитак.'' Појединци доживљавају неуспех и пролазе; идеја побеђује и вечна је.

- светски дух је хипостатички историјски субјект; он је метафизички облик стварног субјекта, недокучиви бог једног онемогућиваног човечанства, скривен и страшан као калвинистички бог; покретач једног света у којем се све што се догађа дешава упркос свесним човековим делатностима и на рачун његове среће. ''Историја....није позорница среће. Раздобља среће су празне странице у њој.''

Подела

ОРИЈЕНТАЛНИ СВЕТ – Кина, Индија, Персија

ГРЧКИ СВЕТ – Елементи грчког духа, облици лепог индивидуалитета, пропаст

РИМСКИ СВЕТ – Рим до II пунског рата, Рим до царства, Царство и Византија

ГЕРМАНСКИ СВЕТ – елементи овог света, средњи век, ново доба

Ново доба – реформација, утицај реформације, просвета и револуција

- али, поменути метафизички субјект поприма конкретни облик чим Хегел постави питање о томе како се светски дух материјализује. Светски дух тежи за тим да оживи слободу, а слобода се може материјализовати једино у држави. У њој је светски дух институционализиран; у њој се налази самосвест преко које делује историјски закон.

- ''Филозофија историје'' не разматра идеју државе, она посматра њене конкре-тне историјске облике. У Хегеловој познатој шеми разликују се три главна историјска ступња у развоју слободе: источњачки, грчко-римски и немачко-хришћански.

- ''Источњаци нису досегли сазнање да је дух – човек као такав – слободан, и зато што то не знају, они нису слободни. Они знају само да је један слободан. Али управо зато слобода тога једнога је само хир.... Тај један је зато само деспот, а не слободан човек. Свест о слободи прво се појавила код Грка, и зато су они били слободни, али они, као и Римљани, знали су само да су неки слободни – не човек као такав.... Грци су зато имали робове, и читав њихов живот и одржање њихове сјајне слободе били су повезани са установом ропства... Немачке нације, под утицајем хришћанства, прве су постигле свест да је човек као човек слободан: да је слобода духа оно што сачињава његову суштину.''

- Хегел разликује три типична државна облика, који одговарају трима главним фазама у развоју слободе. ''Исток је знао и зна све до данас да је само један слободан, грчки и римски свет да су неки слободни, немачки свет зна да су сви слободни. Први политички облик који примећујемо у историји је зато деспоти-зам, други је демократија и аристократија, трећи монархија.''

- монархистички облик заузима прво место, као савршено слободан државни облик, захваљујући својој владавини правде и закона према уставним гара-нцијама.

- историја слободе завршава се доласком модерне монархије, која је у Хегелово време постигла то да изађе на крај са антагонизмима који прате слободу својине.

- сада се може одговорити на питање о односу неке посебне државе према светском духу. Сваки облик државе мора се ценити према томе да ли одговара ступњу историјске свести који је човечанство досегло. Слобода у различитим историјским раздобљима не значи и не може да значи исту ствар, јер у сваком раздобљу један тип слободе је онај који је истинит. Држава се мора градити на признавање те слободе. Немачки свет је преко реформације произвео у свом развоју ону врсту слободе која признаје суштинску једнакост људи. Уставна монархија изражава и интегрира овај облик друштва. Она је, за Хегела, извршење остваривања слободе.

- мислећи субјект живи у историји, а држава, у великој мери, пружа егзистенцијалне услове његовог историјског живота. Држава постоји као општи интерес међу појединачним делатностима и интересима. Појединци доживљавају ову општост у различитим облицима, од којих је сваки битна фаза у историји сваке државе. Држава се прво јавља као непосредно, природно јединство. На том ступњу друштвени антагонизми се још нису појачали, и појединци су задовољни у држави, а да свесно не супротстављају своје појединачности заједници. Ово је златна младост сваког народа и златна младост опште историје. Превладава несвесна слобода, али зато што је несвесна, она је ступањ пуке потенцијалне слободе. Актуална слобода долази само са самосвешћу слободе. Владајућа могућност треба да се актуализује, чинећи то, она разбија несвесни ступањ људске организације.

- покретач овог процеса је мишљење. Појединци постају свесни својих могућности и организују своје односе у складу са својим умом. Народ састављен од таквих појединаца схватио је начело свог живота и услова, вредност закона, права и етичности, и свесно је организовао државу.

- ова је држава, такође, подложна мишљењу, елементу који коначно води њеном мишљењу, истом елементу који је овој држави подарио њен облик. Друштвена и политичка стварност не може се ни на које време подвргнути захтевима ума, јер држава настоји очувати интерес онога што јесте и, на тај начин, везати снаге које теже вишем историјском облику. Пре или касније слободна умственост мишљења мора доћи у сукоб са рационализацијама датог животног поретка.

- Хегел је у том процесу видео општи историјски закон, који је подједнако неизменљив као и само време. Никаква сила не може, у крајњој линији, зауставити ход мисли. Мишљење није безопасна делатност, него погибељна делатност која ће грађане, чим почне међу њима колати и одређивати њихову праксу, натерати да доведу у питање и чак да поткопају традиционалне облике културе. Ову разорну динамику мишљења Хегел је илустровао митом о Кроносу и Зевсу.

- када мишљење постане покретач праксе, оно остварује општи садржај датих историјских услова тиме што разара њихов посебан облик.

Ново доба
РЕФОРМАЦИЈА – реформација је произашла из пропадања цркве. Пропадање цркве није случајно, није само злоупотреба силе и господства.

- пропадање цркве развило се из ње саме; оно има свој принцип управо у томе, да се ''ово'' као нешто чулно у њој, да се оно спољашње налази унутар ње саме. Виши, светски дух већ је искључио из ње оно духовно; она не учествује у томе духовноме и у бављењу њиме; она тако задржава на себи то ''ово'' – то је чулни субјективитет, непосредни субјективитет, који она није преобразила у духовни. – Одсада она заостаје за светским духом; он је већ изнад ње, јер је дошао до тога, да оно чулно зна као чулно, оно спољашње као спољашње, да у овоме коначноме делује на коначан начин и да управо у тој делатности као вредан, оправдан субјективитет буде сам код себе.

- из једноставног, припростог срца има да изврши преокрет стара и скроз наскроз потврђена усрдност немачког народа. Док је остали свет одлазио у Источну Индију, Америку, - док је он спољашњи себи, да сакупи богатства, да стекне власт у свету, дотле једноставан службеник ''ово'', које је хришћанство пре тражило у земаљском, каменом гробу, налази напротив у дубљем гробу апсолутног идеалитета свега чулног и спољашњег, у духу, па га показује у срцу, у срцу које вапи за оним унутрашњим, својим, бежећи од спољашњег. Лутерова једноставна наука јесте, да ''ово'', бесконачни субјективитет, тј. истинска духовност, Христ није нипошто стварно, него се као духовно може постићи само у помирењу с богом – у вери и уживању.

- реформација се у почетку односила само на поједине стране искварености католичке цркве. Лутер је хтео радити у заједници са целим католичким светом, па је тражио црквене саборе.

- кад је порекнут ауторитет цркве, настао је раскол. Зашто сви људи нису прихватили протестантизам? Због раздвојености живота и вере.

ДЕЛОВАЊЕ РЕФОРМАЦИЈЕ НА СТВАРАЊЕ ДРУШТВА – што се тиче стварања државе, то најпре видимо, како се учвршћује монархија и како је код монарха државна власт.

- због реформације пак била је нарочито важна борба протестанстске цркве за политичку егзистенцију. Протестантска црква и онако, како је непосредно наступила, захватила је превише у оно световно, а да не би проузроковала световне заплете и политичке размирице око политичког поседа.

- Вестфалским миром билаје протестантска црква призната као самостална, на неизмерно ругло и понижење католичке. Тај је мир често важио као победу Немачке, јер је учврстио политичку конституцију Немачке. Међутим је та конституција у ствари била утврђивање приватних права земаља, на које се она распала. О сврси неке државе нема ни говора ни представе.

- ова конституција проузроковала је пропаст Немачке, а то је дело Ришељеа, једнога римскога кардинала, чијом се помоћи спасила слобода религије у Немачкој. Ришеље је за добро државе, којој је био на челу, чинио противно од онога, што је учинио њеним непријатељима; јер је он њих ослабио до политичке немоћи, основавши политичку самосталност делова, али у својој земљи потискивао је ону самосталност протестантске цркве. У томе је његова судбина била као судбина многих великих државника, да су га његови суграђани проклели, док су непријатељи дело, којим их је он уништио, сматрали најсветијим циљем својих жеља, својега права и своје слободе.

- резултат је дакле био силом изнуђено и сада политички основано постојање религијских странака једних крај других као политичких држава и према позитивним државно-правним или приватно-правним односима.

ПРОСВЕТА И РЕФОРМАЦИЈА – у протестантској је религији принцип унутрашњо-сти с религиозним ослобођењем и задовољењем ступио сам у себе, а с тиме и вера у унутрашњост као нешто рђаво и вера у моћ световнога.

- мишљење је сада ступањ, на који је доспео дух. Оно садржава помирење у својој посве чистој суштини, јер прилази ономе спољашњоме са захтевом, да има у себи онај исти ум као субјект. Дух спознаје, да природа, свет такође мора имати неки ум у себи, јер бог га је створио умног. Настао је дакле општи интерес, да се посматра и упозна садашњи свет. Оно опште у природи јесу родови, врсте; сила, сила теже редуцирани су на појаве. Такво је дакле искуство постало знањем света, јер је искуство с једне стране опажање, али затим и проналажење закона, онога унутрашњега, силе, будући да оно, што постоји, своди на његову једноставност.

- овај принцип је део нашега света, модернога света.

- Немачку су прокрстариле победничке француске чете, али немачки је националитет стресао тај притисак. Један од главних момената у Немачкој јесу закони права, који су на сваки начин били проузроковани француским потлачи-вањем, јер су на тај начин нарочито дошли на светло недостаци претходних уредби. Лаж једнога царства потпуно је ишчезла. Оно се распало у суверене државе. Принцип слободе власништва и особе били су направљени основним принципима. Сваки грађанин има приступ у државне службе, али спретност и употребљивост нужан су услов. Влада се заснива на администрацији, а специ-фична одлука монархова стоји на челу, јер је последња одлука управо нужна. Суштина закона и одређење државе ваља сматрати као нешто незнатно што припада искључиво монарху.

- интелектуалци треба да владају, не игноранција и таштина, која хоће све боље да зна. Што се најзад тиче моралног осећања, помоћу протестантске цркве се остварило измирење религије с правом. Нема никакве свете, никакве религиозне савести, која би била одвојена од световног права или која би му била чак супротна.

